text:
31 dicembre 2010
Tancj auguris di bon 2011
Srečno novo leto!
Ein gutes neues Jahr!
Buon anno!
Prosperu annu nou!
Feliç Any Nou!
¡Feliz año nuevo!
Bonne année!
Happy New Year!
27 dicembre 2010
Tra une mangjade e chê altre...
L'impuartant al è tacâ fin di piçul.
25 dicembre 2010
Bon Nadâl a ducj
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
23 dicembre 2010
Spot Rai n.2
Ve chi il secont spot: fracait chi, ce us someial?
11 dicembre 2010
Vergognôs spot Rai
La reazion che o ai vude jo e je stade di sens di stomi, come di un cjapât pal cûl.
Juste cualchi setemane indaûr la Rai e à dit che pe atuazion de leç 482/99 no àn avonde bêçs e che duncje i furlans a varan di spietâ par vê programs in lenghe furlane, ancje se a pain il canone Rai.
Invezit bêçs ju àn cjatâts par une campagne publicitarie vergognose che e celebre i 150 agns (chi in Friûl no saran 150 agns, ma 145, stant che i tegnin a precisâ), doprant i dialets e la lenghe furlane come se a fossin une robe negative: di fat il messaç finâl al rive disint che grazie a la Rai si è fate tante strade par bandonâ lis lenghis e lis feveladis locâls. Come se la omologazion e fos un sucès...
Mi plasarès savê ce che e je costade cheste robe ridicule, che no coventave stant che o savìn benon che la Rai e ignore la leç dal stât (482/99). Cun di plui, no contente nus mene ancje pal boro...
Za fin cumò o jeri simpri stât in dubi, ma cheste volte propit a mi no mi ven voie di paiâ l'abonament Rai. E voaltris?
INZORNAMENT: RASSEGNE STAMPE
La proteste e je rivade ancje su:
IL CORRIERE DELLA SERA 14.12.2010: fracait chi (e je la prime volte che o lei il gno non su chest cuotidian!).
IL FRIULI 14.12.2010: fracait chi (une mê interviste firmade di Marta Rizzi).
LA PATRIE DAL FRIÛL 14.12.2010: fracait chi (il comunicât uficiâl de nestre riviste)
IL BLOG DI SANDRI 14.12.2010: fracait chi (une iniziative che o condivît)
IL BLOG DI IVO MURGIA 13.12.2010: fracait chi (citazion in Sardegne)
DIEGU CORRAINE 13.12.2010: fracait chi (furlan e sart, stes tratament)
GIANFRANCO PINTORE 13.12.2010: fracait chi (furlan e sart, stes tratament)
MICHELA MURGIA 13.12.2010: fracait chi (150 agns de Uniformitât di Italie)
IL BLOG DAL COMITÂT482 15.12.2010: fracait chi (citazion)
IL BLOG DAL COMITÂT PE AUTONOMIE DAL FRIÛL 15.12.2010: fracait chi (citazion e comunicât de Patrie)
IL GAZZETTINO 15.12.2010: fracait chi (citazion e comunicât de Patrie)
IL MESSAGGERO VENETO 15.12.2010: fracait chi (comunicât de Patrie ma ancje cualchi sflocje dal regjist dal spot)
IL BLOG DI DONE BETE 15.12.2010: fracait chi (citazion de riflession di Franco Brevini e citazion dal articul di Lorenzo Salvia sul Corriere)
IL MESSAGGERO VENETO 16.12.2010: fracait chi (il conseîr regjonâl Roberto Novelli - PdL - al condivît il comunicât de Patrie)
LA REGJON SARDEGNE 16.12.2010: fracait chi (Diegu Corraine sul sît istituzionâl)
IL BLOG DI ALDO ROSSI 16.12.2010: fracait chi (comunicât de Patrie)
IL BLOG DI LORELE 17.12.2010: fracait chi (comunicât de Patrie)
UDINE OGGI 17.12.2010: fracait chi (comunicât de Patrie)
IL MESSAGGERO VENETO 18.12.2010: fracait chi (il senatôr Mario Pittoni - Lega Nord - al domande il ritîr dal spot par furlan)
FURLAN 18.12.2010: fracait chi (al fevele de vigjilesse)
IL SPOT N.2 22.12.2010: fracait chi
10 dicembre 2010
Amato De Monte su La Patrie dal Friûl
Us visi ancje che o presentarìn La Patrie sabide ai 18 di Dicembar aes 6 di sere a Vile di Buie, grazie a Guglielmo Pitzalis che al sarà presint, a la associazion "El Tomât" di Buie e al Consei pastorâl e il plevan di Vile.
08 dicembre 2010
Ospit di Dario Zampa
Chi sot la interviste che mi à fat.
04 dicembre 2010
Premi Friûl
Ma chei che o spietavi a jerin i R.Esistence in Dub, chi sot o cjatais il video de lôr esibizion al Liet International Festival che a àn vinçût in Bretagne sabide passade: BULOS E VONDE!
E usgnot la serade dal Premi Friûl: 20.30 li dal Palamostre a Udin.
03 dicembre 2010
Tancj auguris a Dario Zampa
Par te Friûl... Par te, Dario! Augurons!
29 novembre 2010
R.Esistence in Dub, prins in Europe
25 novembre 2010
Biele serade a Manià cun Tiere Furlane 6 e La Associazion dai Miluçs Antîcs
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
24 novembre 2010
Recension sul blog de trasmission canadese Mandi Mandi
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
21 novembre 2010
Gnogno apontaments
A San Lurinç di Sedean Cjase Uarnèl (vie Çorut, 1)
17 novembre 2010
I Gnognosaurs a son tornâts
11 novembre 2010
Minorancis linguistichis e imprenditorie
Se o rivais, us consei di passâ sabide ai 13 di Novembar in Cjamare di Cumierç a Udin.
Par viodi dut il program, fracait chi.
02 novembre 2010
PPP 02.11.1975_2010
35 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Vuê no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
01 novembre 2010
Taiant la coce su Contecurte
Fracait chi par lei la mê "Taiant la coce"...
29 ottobre 2010
Une biele notizie par un amì
26 ottobre 2010
Cun Pierluigi Cappello a Tresesin
O aprofiti par invidâus ducj a Tresesin, in sale dal consei comunâl, joibe ai 28 di Otubar aes 20.30 par une serade in compagnie dal poete vincidôr dal Viareggio 2010 e la presentazion di chest numar.
Sul sît de Patrie o cjatais ancje cualchi anticipazion...
E se no lu vês za fat, ABONAITSI!
14 ottobre 2010
Totosindic
L'atuâl, simpri che no gambiedin (ipotesi avonde improbabil) la leç che e proibìs ai sindics dai comuns parsore di un ciert numar di abitants di presentâsi plui di 2 voltis di file, nol podarà tornâ a candidâsi.
Duncje e je ore di vierzi il "Totosindic", stant che inmò no si sint nuie di uficiâl.
No cjali di chê altre bande, no savarès cui pescjâ: Lieto Molinaro al à za corût plui di une volte cence risultât... isal il câs di tornâ a provâ? Boh, nol è un gno probleme.
Ma cjalant ca di ca, cui podaressial jessi?
Romano Ciani, vicesindic in cjarie, al à un bon curriculum aministratîf e no dome: esperience, ultins 5 agns in prime linie, personalitât, stimât e nol è nancje vecjo. Duncje un bon non par tacâ a resonâ, simpri che, prin di dut, al sedi lui a vê voie.
Dal sigûr il cuadri politic di cheste volte nol sarà come chel de volte passade: i ecuilibris internis a la maiorance a son un tic difarents rispiet a 5 agns indaûr.
E no stin a dismenteâ che la Leghe Nord, che za te ultime tornade e veve concuistât un ciert pês cun 3 conseîrs, ta chescj mês e sta passant un bon moment di consens a tancj nivei (ancje se e je stade cualchi sbrissade, e no feveli di Maian...).
Altris, vuê come vuê, cui podaressino jessi "papabii"?
Forsit saressial miôr cirî cualchi outsider?
Cemût viodaressiso une femine cu la fasse di sindic?
O cualchi candidât che al vedi mancul di 35 agns?
E dut câs, cuissà se si cjatarìn come la ultime volte cuntune corse a 4?...
Diviersis domandis... ma... cui vuelial provâ a rispuindi?
13 ottobre 2010
Un altri colp di Spade
07 ottobre 2010
A Cjasielis par Onde Furlane
05 ottobre 2010
Balonut ros
26 settembre 2010
La Patrie di Setembar
07 settembre 2010
La Patrie ti fevele sul videofonin
La fuarce da La Patrie dal Friûl (www.lapatriedalfriul.org) e je simpri stade chê di tignî ben di voli lis lidrîs dal Friûl, ma cence dismenteâsi de atualitât.
Cun chest principi e nas la colaborazion tra "La Patrie dal Friûl" e TradeinvestTV (www.tradinvest.tv), webtv nassude a Londre tal 2006.
Il progjet al previôt une campagne promozionâl indreçade ai utents cun smartphone, plui cognossût cul non di videofonin.
Si trate di spots curts (massim 30 seconts) che “La Patrie dal Friûl” e divulgarà par fâ cognossi la riviste midiant videomessaçs in lenghe furlane che si puedin viodi sul cualsisedi model di smartphone, simpri plui doprâts dai zovins.
"O ai vude ocasion di confrontâmi cu la Redazion de Patrie dal Friûl e si sin cjatâts subit in sintonie" al declare Marco Macorigh (te foto), furlan traplantât di passe 20 agns a Londre e aministradôr di TradeinvestTV "Intun mont globalizât, dulà che Internet al è il spiele plui imediât di chest procès, nus somee strategjic pontâ ancje su la lenghe furlane, parcè che come che al dîs Robert Jhonson, life training ancje di Bill Gates, al è necessari "distinguisi par no estinguisi": te comunicazion al devente fondamentâl dâ une fuarte identificazion al messaç e par chest o ai vin decidût di mostrâ cheste campagne ancje in Scozie, in Gales e in Irlande".
La Patrie dal Friûl e je duncje il prin media in lenghe furlane che al sperimente chescj gnûfs mieçs di comunicazion, ma ancje esempli di avanguardie a nivel european.
Cui al volès ricevi i sms e mantignîsi cussì informât al pues mandâ il so numar di telefonin a info@lapatriedalfriul.org: PAR VIODI IL SPOT, FRACAIT CHI.
05 settembre 2010
La culture e je simpri nobile
Come che o disevi o sin presints par promovi lis nestris publicazions e tai moments di polse, o cjapi la ocasion di tornâ a sfueâ i libris di pre Antoni, za lets ma che a san smaraveâti ogni volte che tu ju cjapis in man. Cun Mauro mi è capitât di fermâmi suntun passaç di "Trilogjie tormentade" il libri che pre Toni al à scrit tai agns 90 e che i à fat vinci il premi Sant Simon dal 1999.
Si trate di riflessions su trê oms che a somein une vore lontan: don Milani, Oscar Wilde e Pieri Pauli Pasolini. Propit su chest ultin inteletuâl, mi soi fermât a lei chestis riis che us torni a proponi chi sot. Nol è mai biel lei i libris a tocs e un consei che us doi di cûr al è di gjoldi de prime a la ultime ducj i libris che us capitin sot man. Comprindût chel chi.
Ve chi ce che al scriveve pre Antoni...
La culture e je simpri nobile (pagjine 205)
O sai che l'om inteligjent e curiôs al rive a passâ cun libertât e facilitât de leterature plui blasonade a chê plui sclete, cunvint che no esist une culture nobile e une ignobile, parcè che la culture e je simpri nobile come che la ignorance e je simpri ignobile. Ma chescj resonaments, che a somein scontâts, no jentrin par nuie intai compuartaments normâi de intelighentsia taliane e ancje furlane, simpri pronte a bandonâ il mancul pal plui. Là che il mancul al è chel che al da mancul pussibilitâts di public e di cariere. E i inteletuâi di riunde furlane dificilmentri a àn savût resisti a lis sirenis che a cjantanvin tal mâr plui larc e a àn stralozât cun armis e bagais dai gravârs dal Tiliment ai paltans dal Arno o, miei, dal Tevere, che al sfilie il Palaç di plui dongje.
Ancje il restâ furlans e je une sielte (pagjine 206)
Mi permet un ricuart personâl. Seben che no soi un inteletuâl di prime cualitât, no pues dineâ di vê rivât a fâmi un ciert non tra i scritôrs nostrans, judât salacor de pocje fole dai contendents. Poben plui di une volte mi è stât dât il consei, ni cirût ni condividût, di bandonâ la lenghe furlane parcè che no da pussibilitât di sboc. Come se la culture e ves di jessi in funzion de cariere.
Mi visi ancje de impression orende che al à fate pari Turoldo a Aquilee te grande celebrazion dai 11 di Lui dal 1976 pes vitimis dal taramot, cuant che si è scusât di no podê fevelâ par furlan parcè che al veve di dî robis "masse impuartantis".
Cemût aial vivût Pasolini il so amôr pe culture-mari peade a la realtât contadine e i aprofondiments filologjics de culture umanistiche che i cjapavin simpri plui e il timp e il cûr? Aial rivât a mantignî un ecuilibri no facil o la seconde i aie cjapade la volte a la prime, come che la periferie di Rome i veve cjapade la volte a la periferie culturâl furlane? Cemût mai che, dopo de primevere curte de Academiuta, i scrits par furlan a son sparîts e intes letaris si respire un contest culturâl che nol à plui nuie di "locâl"? No soi in grât di dâ une rispueste. Mi sint in dirit però di fâmi e di fâ la domande.
[...]
pre Antoni Beline (Trilogjie tormentade, ed. Glesie Furlane - Premi Sant Simon 1999)
01 settembre 2010
FAntat in Fieste
O speri di viodius in tancj!
Ve chi il program (fracait il link) e la locandine dal Maiute Award 2010, il concors pe miôr maiute par furlan.
27 agosto 2010
Grazie Totò
19 agosto 2010
Friûl, Europe: dute une altre musiche, anzit SUNS
I 9 finaliscj a sunaran dal vîf ai 28 di avost a Udin.
I doi vincidôrs dai premis di public e jurie saran invidâts jenfri i 10 finaliscj dal LIET INTERATIONAL (Bretagne – France) ai 27 di novembar dal 2010.
Par savê al di plui sul event, scoltâ in anteprime lis cjançons votâ i grups in gare, fracait chi, e su la locandine chi in bande.
Si viodìn ai 28 di Avost a Udin in place Sant Jacum aes 9 di sere!
14 agosto 2010
12 agosto 2010
Precisazion sul Messaggero Veneto
Ve ca la letare:
PRECISAZIONE
A proposito dei Fogôlar
Preseât Diretôr, mi displâs disturbâLu par une cuistion che o vevi za sclarît, ma stant che domenie ai 08 di Avost o soi stât tirât in cause, o scuen fâ une precisazion. O volarès trancuilizâ il president onorari Marco Casula parcè che no mi soi mai permetût di fevelâ a non dal Fogolâr furlan di Shanghai ni o ai mai declarât di jessi lôr soci. Jo o soi intervignût a Maian a la VII Convention di “Ente Friuli nel Mondo”, che mi veve invidât, a non dal mensîl in lenghe furlane “La Patrie dal Friûl”, come che al à scrit just il coleghe Domenico Pecile il Prin di Avost simpri te stesse pagjine 04 (insert di Udin) sul vuestri gjornâl. Sul fat che, cence nissune responsabilitât di bande mê, mi sedin stadis atribuidis declarazions a non dal FF di Shanghai, o vevi za segnalât il probleme propit parcè che o imagjinavi che cualchidun al varès podût risintîsi. Chês peraulis lis à ditis un lôr rapresentant che al jere presint cun altris 2 personis, simpri dal Fogolâr Furlan di Shanghai, almancul cussì si è presentade la persone che e à cjapât la peraule a lôr non. O ringrazii inmò pal spazi che mi vês dât par cheste precisazion.
Christian Romanini
10 agosto 2010
Furlan is better! Peraule de Ministre Sandra Pizzolitto
FRACAIT CHI PAR LEI DUTE LA INTERVISTE
08 agosto 2010
Chel Diablo di Pelù
Finalmentri i riff di Ghigo Renzulli e la vosone di Piero Pelù si son tornâts a cjatâ sul stes palc e il risultât al è stât "rock & roll" come pôcs a san fâlu vuê come vuê par talian.
Une reunion che lis lenghis velenosis a àn definît di oportunitât, ma che chei 6mil che ju àn sintûts a puedin testemoneâ che la alchimie musicâl e je simpri chê: potente come la vôs dal diabolic Pelù, un vêr "animâl" su la sene, cjaveli lunc, forsit un tic di grîs ma presince e grinte che a strissinin. Une batude par furlan "Popul dal Friûl!" par saludâ vierzint il conciert (come che mi à ricuardât ancje Ninine), e po dopo vie par passe 2 oris.
E no dome musiche: o soi restât impressionât ancje dai messaçs che tra une cjançon e chê altre a son stâts mandâts. Politiche, impegn sociâl (a proposit us segnali la Onde Verde Iraniane, moviment che al conteste Ahmadinejad president dal Iran), contestazion de jerarchie laiche e religjose, ma soredut "voie di no sbassâ il cjâf" denant dai sorestants e cuintri i mieçs di distrazion di masse. Si pues jessi plui o mancul dacuardi, ma si scuen dâi at che il spirt libar fiorentin al à carisme e cjâf.
E par furtune, il spetacul al à inmò di scomençâ...
31 luglio 2010
Zovins e Furlanetât
O soi restât scaturît pai coments che al à fat il prof. Tellia che al à fat intindi che la identitât furlane no covente...
Us propon chi l'intervent che o ai fat.
Zovins e furlanetât tal 2010
Cuant che a non da La Patrie dal Friûl o soi stât invidât a intervignî a cheste setime cunvigne dai Furlans tal mont, e o ai savût dal titul de zornade, mi soi fat une domande: aial sens fevelâ di furlanetât a zovins che forsit il Friûl no lu àn mai viodût o lu viodin vuê pe prime volte?
La domande no je banâl come che banâl no je la domande che si lee secont di me in maniere strente a une seconde domande: aial sens mantignî la nestre lenghe furlane intun mont che al devente simpri plui piçul ta cheste ete de globalizazion?
Lin par ordin.
Se vuê o sin chi, evidentementri no je dome par condividi une zornade di fieste. Piês al sarès limitâsi a un cjalâsi indaûr, lassantsi puartâ vie de nostalgjie par un Friûl che nol è plui.
Cuant che i nestris nonos a àn lassade cheste tiere, o met ancje la mê famee stant che i miei a son stâts “libars di scugnî lâ” in Argjentine (a Buenos Aires); in Gjermanie (a Colonie); in Svuizare (a Zurîc e Aarau); in Francie (a Parîs), al jere dal sigûr no par turisim ma parcè che chi e jere miserie o parcè che a vevin la ilusion di cjatâ dulà che a levin alc di miôr.
La lidrîs e je restade vive, ma chest nol baste plui.
Continuâ suntune strade dal ricuardâ ce che al è stât lassât, nol puartarà di nissune bande. Cemût podìno pensâ che i dissendents di emigrâts pal mont, int che e à savût costruîsi une posizion (par ducj o pensi a Sandra Pizzolitto, ministre dal cumierç e dal disvilup economic dal Ontario, ma tancj a saressin i esemplis) si podedin contentâ di une sunade di liron, une vilote, di un album di vecjis fotos in blanc e neri? Dut chest patrimoni al va ben e si à di tignîlu di cont, ma vuê il Friûl di chenti al à la responsabilitât morâl di fâ cognossi ce che cheste tiere e je orepresint.
Pierdi une culture al è un dam orent pal mont intîr
Duncje o vin di jessi pronts a frontâ cheste sfide cul mont di vuê, tignint presint che il pericul di pierdisi tal vilaç globalizât al è grant. E par dîle cun Robert Jhonson, gure espert di "life training e za consulent di Bill Clinton, Bill Gates e Micheal Jordan, o vin di "distinguisi par no estinguisi".
Spes tes discussions che cualchidun al imbastìs in cont dal Friûl, al capite di sintîsi a dî: “a ce coventie la lenghe furlane se o sin 600.000 mil chei che la fevelin achì e il mont al è invezit di 6 miliarts di personis”. Daûr di chest resonament aritmetic alore la stesse obiezion e podarès jessi fate ancje par dutis lis feveladis, cjapant dentri il stes inglês, il stes castilian, il stes cinês: ce plui, ce mancul o sin ducj piçui e ducj grancj a seconde dal element di confront.
Pre Antoni Beline, par agns diretôr da “La Patrie dal Friûl”, za tal 1989 al scriveve sul libri “Struture e/o culture” che o cjatais su la jentrade «A chest pont la cuistion e sarès sierade cu la prospietive, no tant lontane, che lis culturis mancul fuartis, come lis nestris, a vegnin glotudis e assimiladis di chês plui fuartis, come il talian. Cu la stesse logjiche, ancje il talian al vignarà glotût de culture anglo-americane e cussì chei che nus varan copâts nô a saran copâts ancje lôr. Ma chest nol è che mi jempli il cûr di sodisfazion. Parcè che la pierdite di une sole culture, ancje de plui rimite, e je un dam culturâl orent. Une pierdite che nissune teorie sul vilaç-globâl no pues justificâle. Un mont là che si è compagns tal sens di jessi ducj cence savôr e cence odôr e je une disgracie che ti fâs vigni frêt dome a pensâle. Imagjinâsi a vivile.
A rivuart dai piçui che si difindin, acusâts simpri di jessi antisociâi e nemîs dal progrès, che al sarès chest planete vualivât, mi permet di osservâ che la robe e je vere juste par ledrôs. Chel che al à une sô invidualitât al podarà confrontâsi, dâ e cjapâ. Il vêr indivualist al è chel che si sint citadin dal mont e vonde, par ce che nol à nuie ce dâ e nuie ce cjapâ. Dome pensâ pal so glotidôr».
Si à di montâ a cjaval, no colâ di chê altre bande
A ce covential continuâ a fâ vivi une lenghe? Montâ sù sul cjaval de modernitât nol à di significâ, taiâ la lidrîs cu la essence dal nestri jessi furlans. E il spieli di un popul al è la lenghe che chest popul al fevele: il so prin biliet di visite, la sô prime cjarte di identitât di mostrâ a chei altris popui. Par fâ une batude o disarès che il todesc al è precîs, come precise e je la sô lenghe, il talian al è cavilôs come che e je cavilose la sô lenghe, e vie indevant. La lenghe furlane e je sclete e sute come che a son i furlans. Ben si intint che ognidun di chescj aspiets al à il dret e il ledrôs de medaie, e ogni popul al è biel.
Come che al diseve Dree Venier intun editoriâl su La Patrie, duncje «La cuestion no je “dulà si vadial cul furlan” ma “dulà vadial il Friûl cence lenghe furlane”: al sparìs!»
Ve alore che al devente fondamentâl peâsi a chest fuart element di identificazion par podê continuâ a trasmeti no dome un vocabolari, ma ancje dut un sisteme di valôrs che cheste lenghe e puarte cun se.
No je dome une cuistion di lenghe.
La lenghe furlane no je dome un mieç di espression. Vere: se al fos dome chest al bastarès dome un codiç linguistic, ma o savìn ducj ce fin che al à fat l’esperanto e che l’inglês che si fevele tal cuotidian pai rapuarts internazionâi nol è la lenghe di William Shakespeare, ma une forme puare che e covente par puartâ juste il minim de informazion e che cualchidun al clame “globish”. Dal sigûr no puarte cun se chê complessitât di patrimoni che al identifiche un popul ben definît. Ce che mi preocupe di plui al è che dispès chi in Friûl al somee che al ziri chel virus strani, fi de globalizazion e che si clame “esterofilie”: o vin scuviert chei altris, dimenteantsi di noaltris. E vuê plui di cualchidun si è dismenteât di savê fevelâ furlan. Ma se i Furlans tal mont, e voaltris o sês l’esempli concret, a àn vuadagnade stime al è parcè che si presentavin cuntun patrimoni di culture, lenghe, esperience, mistîr, cognossincis, valôrs e identitât ben definîts. La storie de emigrazion furlane e je divierse de storie de emigrazion taliane, ancje se dispès e ven cjapade dentri di chê. O puarti dome l’esempli di une realtât che o ai vude la furtune di cognossi diretementri. Cuant che tal 1876 il prin ministri de Argjentine Nicolas Avellaneda al pensave a une leç di imigrazion al à cirût cuâi che a podevin jessi i destinataris di chestis assegnazions di terens e i è stât rispuindût e conseât un popul che al steve tal nord Italie, ai confins cul mont austriac, e che si clamave (e si clame) “furlans”. Nol è un câs che i sedi stât fat il nestri non: cussì tal 1878 a son rivâts il prins 295 fondadôrs che cul lôr patrimoni di cognossince e di culture a àn fat nassi cheste comunitât che inmò in dì di vuê e rapresente une realtât virtuose e esemplâr di furlanetât tal mont. E nol è l’unic câs che al testemonee la stime che il nestri popul si è vuadagnât ator pal mont.
Une clâf universâl
Covential zontâ inmò alc? Po ben, o cjali simpri tal pratic daûr di une esperience che no je masse grande, ma dal sigûr direte.
E il spont mal à dât propit il President Pieri Pittaro te conference stampe che al à fat in borc dal sâl juste martars passâts cuant che al à dit che i furlans dissendents di emigrants ator pal mont a son sui 4 milions di lôr. No saran ducj tai vertiçs dal sisteme economic tai rispetîfs paîs, ma se o provìn a pensâ che in dut il mont, chescj a puedin jessi lis “puartis par jentrâ” tai marcjâts dai 5 continents, la prospetive e gambie. E no pôc. Provait a imagjinâsi che chel fîl che al pues leâ un furlan canadês, cuntun furlan argjentin, passant par un furlan european, fint a un furlan australian si clamedi lenghe furlane, permetint cussì di cori di une bande a di chê altre dal mont, cence mai gambiâ no dome codiç, ma nancje identitât: ce sensazion provaiso cuant che o sintîs a fevelâ par furlan? No ise za di se une clâf che ti vierç cun plui facilitât e in mancul timp chê puarte clamade “difidence”? E ta chest mont che al va simpri plui di corse, i vêrs siôrs a son chei che a rivaran a spindi miôr il lôr timp. No ise une oportunitât che forsit o vin pierdude masse voltis ta chescj agns? Trope economie no puedie zirâ se in ogni continent i furlans a decidin di metisi in rêt e fâsi di tramit par relatîfs marcjâts economics, deventant cussì pont di riferiment par chei altris furlans? Ce isal miôr di dut, se no podê contâ suntune pussibilitât di comunicazion za nestre? Nissun dinee la impuartance di imparâ ancje chês altris lenghis, ancje parcè che chi buine part e cognòs za plui di une lenghe e duncje o pensi che nissun al puedi acusânus di jessi sierâts. Anzit, i studis a confermin che il frut che al nas intun ambient plurilengâl (tal nestri câs, furlan-talian; furlan-castilian; furlan-inglês e vie indevant) al disvilupe abilitâts superiôrs che i dan un vantaç ancje tal imparâ gnovis lenghis (us consei la leture dal libri: “Il cjâf dai furlans” di Franc Fari, neurolinguist furlan di nomee mondiâl). Duncje se o vin za une briscule di plui, parcè no zuiâsile?
La esperience di “La Patrie dal Friûl”
Vignint a la nestre ativitât plui specifiche, lu vin za sperimentât tal concret. Di cuant jo e Dree Venier tal 2006 o sin stâts clamâts di pre Antoni Beline e o vin decidût di metisi al servizi di chest gjornâl storic, nassût tal 1946 e che fin dai prins numars al vignive fûr dut par furlan (ancje in agns che no jerin contribûts pe lenghe furlane), o vin cirût di slargjâ lis colaborazions sedi dal pont di viste anagrafic, tirant dentri zovins e poiantsi su lis tecnologjiis di vuê, sedi dal pont di viste gjeografic. L'impuartant al jere, e al è ancjemò cul diretôr di vuê Dree Valcic, continuâ a fâ un gjornâl par furlan. E la lenghe furlane e je stade il fîl che nus à permetût di tirâ dongje colaborazions di dut il mont: il stes Dree Venier nol vîf in Friûl, ma a Milan; o vin Chiara Segrado che al Cairo, in Egjit, e lavorave te Bancje mondiâl e nus à vût scrit di finance; za di mês o vin a Colonia Caroya Marta Copetti e Claudio Roya che nus tegnin informâts di ce che al sucêt di là dal Ocean; o vin une rubriche su la Austrie, scrite di Janez Erat, un sloven straferît là e inamorât dal furlan; e sul prossim numar di Avost, la federazion dai Fogolârs dal Canadà (cul President Ivano Cargnello e Sonya David) e je stade determinante par podê vê l'onôr di intervistâ Sandra Pizzolitto Pupatello, ministre dal cumierç e dal disvilup economic dal Ontario. Us fâs dome une anticipazion di ce che nus à dit jê (che tra l'altri, e fevele par inglês e benon par furlan e no dome la nestre lenghe) «Il furlan al pues deventâ la “lenghe francje” parcè che o pensi che cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee». E se o zontìn a cheste frase ce che mi à dit subit dopo, che stant la crisi dai USA a stan cirint gnûfs marcjâts e che «Il Friûl al podarès jessi la puarte de Europe pal Canadà», si capìs subit l'aspiet propit PRATIC e ECONOMIC che la afermazion di apartignince di Sandra Pizzolitto Pupatello si tire daûr, e di ce sorte di ocasions che o podìn vê devant. Isal il câs di pierdi un caric di briscule di cheste sorte?
E ducj chescj rapuarts, che a son dome une cerce di dute la ativitât e i contats che o vin vût in chescj passe 3 agns di lavôr, a son nassûts in gracie dal fat che o fevelìn e o scrivìn par furlan. Us dîs chest no cun chê di fâ viodi “ce brâfs che o sin”, ma par dâ un esempli concret di ce potenzialitâts che il nestri popul al à. Noaltris o vin fat zirâ informazion, parcè no podaressial chest il principi chel che al fâs zirâ ancje chei altris rapuarts economics tra i furlans ator pal mont?
La nature nus insegne
Baste cjalâsi ator par vê i insegnaments che ti coventin te vite.
Une plante cence la lidrîs e cence la tiere par supâ ce che i covente par vivi, si secje e e mûr.
Une plante cuntune lidrîs debile, al prin soflâ di burlaç e cole, si secje e e mûr.
Dome chê plante che e à lidrîs profondis, e rive no dome a butâ e a tignî bot ai burlaçs, ma ancje e slargje simpri di plui i siei ramaçs, dant fueis e pomis.
Chei ramaçs, chês fueis e chês pomis che a àn lidrîs in Friûl e che a supin chê linfe che o podìn clamâ lenghe furlane, o sês ducj voaltris, o sin ducj noaltris, Furlans tal mont.
24 luglio 2010
Tancj auguris, pro Majano
Fracait chi par lei il program.
19 luglio 2010
Furlans sul Espresso
Par nuie banâl ni scontât.
Ancje jo o ai viodût il promo de serie TV "Felici, ma furlans" su Internet (al è ancje ca sot), e al pues plasê o no plasê, ma i autôrs (te foto, un dai protagoniscj) a declarin: "Un viaggio tra figure di pasoliniana memoria, "il film gioca costruendo stereotipi - racconta l'autore - quelli tipici del teatro comico della tradizione, per poi smontarli, accompagnando lo spettatore nel percorso che i personaggi compiono puntata dopo puntata".
Mi plasarès viodi chês altris pontadis par capî se l'intent al è mantignût. E se a rivin, mi somee une biele robe lavorâ par "smontâ i stereotips dal furlan". E e sarès une biele novitât.
La satire e je une materie dificil di fâ (e di capî) e se a son bogns di fâle, secont me a saressin une biele novitât intun panorame furlan che al riscje simpri di cjapâsi masse sul seri.
O preferìs un progjet inovatîf e che al ponte a une maniere gnove di fâ television che no dutis chês declarazions che si son letis in ocasion de visite ancje dal President de Republiche: i furlans che ducj si ricuardin come "saltsonescjlavoradôrs" che a fasevin la code par paiâ lis tassis ancje in timp dal taramot, o che a àn servide la "patrie" italie jemplants cimitieris e ossaris cun zovins mandâts a murî par une vuere (e ancje dôs) che lôr no crôt che a vessin volude, o lis laudis pe Universitât dal Friûl che ducj a disin che e je tra lis miôr (ancje plui di Triest par ciertis robis, massime su la gjestion de spese e no dome pe didatiche) ma che a la fin e à di sierâ i cors parcè che Rome no i mande avonde risorsis o, infin, parcè che o sin i donadôrs di sanc e di orghis plui brâfs di italie. Sincerementri mi da plui fastidi sintî a dî "Ce brâfs che a son i Furlans", tant par dânus un contentin e dopo continuâ "come niente fosse" a metinuse ta chel puest. O sai bessôl che o sin miôr di tantis bandis di cheste spes ridicule Italie. E par chest o pretint che nus vegni dât il nestri: almancul ce che nus spietarès di dirit. Invezit prin une "pacca sulla spalla" e dopo une pidade dulà che "nol trai soreli" (cuasi simpri). Ma chest al è un discors un tic lunc par frontâlu dome intun post.
Felici Ma Furlans from UOLLI on Vimeo.
18 luglio 2010
Usgnot a Aquilee
A son tradizions e apontaments che a segnin la vite dai popui e la manifestazion di usgnot a Aquilee e rapresente un pont fer pal popul furlan.
Di fat, in basiliche aes 6 di sere si cjataran chei che puntuâi a cjapin sù l'invît di Glesie Furlane par ricuardâ i protetôrs di chestis tieris: Ermacure e Furtunât. La celebrazion uficiâl cu la presince dai vescui de regjon e des autoritâts e je za stade, ma chê volude dai predis furlans, erêts dal spirt e de volontât di pre Marchet, Placerean e Beline e à un altri significât.
Definîle alternative al sarès sbaliât e ridutîf. Conotâle cul tiermin “vere”, mi somee plui adat, parcè che al definìs un rapuart di amôr e sperance pal avignî dal Friûl.
Une messe che e ribadìs il sens cristian de solidarietât pai ultins, ma ancje la ferme determinazion a difindi i dirits des minorancis.
In non di chei valôrs universâi che a nasserin te glesie mari di Aquilee, che si faresin sostance tal timp dal Patriarcjât e che vuê, cun fadie, e assediâts di tancj gnûfs “Atile”, a rivivin tra chei che no sbassin lis bandieris dal autonomisim.
17 luglio 2010
Tiere furlane si presente ai Agnui
A presentaran Tiere Furlane (frache il link) n. 5 pre Alessio Geretti dal Comitât di Sant Florian (frache il link) ; Gilberto Ganzer, diretôr dai Museus Civics di Pordenon; Enos Costantini, curadôr editoriâl de riviste, Claudio Violino, assessôr regjonâl aes risorsis agriculis, naturâls e forestâts (frache il link) e il President de Regjon (frache il link) Renzo Tondo (frache il link)
Il progjet, che o ai il plasê di direzi e volût cun fuarce dall’assessorât a la agricolture, al à come obietîf «Valorizâ e fâ cognossi il patrimoni culturâl de regjon interie midiant de riscuvierte dal teritori» come che al sclarìs l’assessôr Violino (frache il link).
E propit par mantignî il leam cul teritori, a continuin lis presentazions itinerantis e chest ultin numar al sarà presentât a Dieç (frache il link), sugjestive suaze e sede dal impuartant event espositîf chest an dedicât ai Agnui (frache il link)«La sielte e je colade su chest paîs de Cjargne, piçul tes dimensions, ma grant par dut ce che il Comitât di Sant Florian (frache il link) al fâs ta chescj agns» al declare l’assessôr Violino (frache il link)«E po, “la Cjargne e je la mari dal Friûl”: Tiere Furlane (frache il link) no podeve no jessi presentade ancje chi e la ocasion nus ven dai contignûts di chest numar che al fevele propit de tradizion de latarie e dai mulins di Dieç (frache il link)».
Sul numar 5 di Tiere Furlane (frache il link) si fevele di fat di chescj elements, ma ancje di vuardi e de tradizion de bire in Friûl. I “personaçs” presints su cheste edizion a son Eugenio Caneva fondadôr de prime latarie sociâl cjargnele di Culino (1880) e Giovanni Bolle un grant sienziât a servizi de agricolture gurizane. Cun di plui une puntuâl ricercje storiche e mostre lis claris origjins de “Jote”, nassude propit in Cjargne par po jessi espuartade diventant embleme gastronomic di une grande citât. Il numar si siere cuntune sugjestive panoramiche fotografiche dedicade a Grau storiche: no dome “tiere” duncje, ma ancje “lagune furlane”.
Atenzion a lis lidrîs, ma il voli ben pontât sul avignî: al continue l’impegn ancje pai furlans tal mont che a puedin lei midiant de Rêt i contignûts di Tiere Furlane (frache il link). A son costants i inzornaments su internet: i aretrâts (i prins numars a son finîts) a son e a saran consultabii on line dal sît de regjon www.regione.fvg.it/tierefurlane (frache il link) e il profîl dal popolâr social network “Facebook” (frache il link) al è aromai rivât a passe 500 adesions.
“Tiere Furlane” (frache il link) e je ancje une trasmission cuindisinâl in onde ogni vinars des 11.00 e in repliche sabide aes 5 dopomisdì e domenie aes 9 e mieze su lis frecuencis di Radio Onde Furlane (frache il link) (Udin, Gurize, Basse Furlane e Friûl di Mieç: 90.00 mhz FM; Cjargne: 90.20 mhz FM; Colonia Caroya Argjentine 96.60 Mhz FM) o su www.ondefurlane.eu (frache il link) in streaming.
16 luglio 2010
Glesie Furlane e La Patrie dal Friûl insiemit a Aquilee
La messe par furlan e sarà celebrade te Basiliche Mari a lis 6 di sere di domenie ai 18 di Lui. Dopo ducj i partecipants si trasferiran alì dal ristorant “ai Patriarchi” par continuâ la serade in compagnie cu la presentazion dal ultin numar de riviste in lenghe furlane “La Patrie dal Friûl”.
In cuviertine Tania Morandini, diretore di orchestre internazionâl, furlane di Vergnà che e conte la sô esperience. Di une Morandini a un altri, Giuseppe: il gnûf president de bancje ex-Crup, che cumò si clame CassarisparioFVG, a proposit de lenghe furlane al declare «Fevelâ par furlan cu la nestre int o pensi che e sedi la miôr maniere par fâsi sintî dongje».
Dilunc dal gjornâl si fevele ancje de situazion no masse buine pal furlan “di là da la aghe” e de visite in regjon de delegazion dal Comitât consultîf de Convenzion-cuadri pe protezion des minorancis nazionâls dal Consei di Europe. Tes pagjinis “internazionâls” invezit si torne a fevelâ di musiche dilà dai confins, in Slovenie e in Austrie. Di no pierdi i conseis pai libris par furlan di puartâ in vacance.
Tal archivi dal sît http://www.blogger.com/www.lapatriedalfriul.org si puedin lei ducj i contignûts de riviste fint al mês passât. Si ricuarde che “La Patrie dal Friûl” si le cjate tes miôr librariis e ediculis o si ricêf a cjase par abonament.
15 luglio 2010
Cemût puedio pensâ?
Prin di murî i à dit a gno pari "Sêstu content che ti ai fat un fi mascjo?" e po dopo e à sierât i voi par simpri.
Cemût puedio pensâ che la mê lenghe e je cence valôr se lis ultimis peraulis che e à dit mê mari prin di murî a son stadis par furlan?
[sintude par Radio, www.ondefurlane.eu, vuê dopomisdì]
nb: te foto la cuviertine da La Patrie dal Friûl, Mai 2008, speciâl "La Mame"
12 luglio 2010
Sants Ermacure e Furtunâts, patrons dal Friûl
Sù, fâsti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantistu vitorie
pai tiei nemîs clamâts a jessi fradis!
Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
30 giugno 2010
Presentazion de Patrie a Marian
27 giugno 2010
Dut in waka waka
24 giugno 2010
Documentari a Maian
Nassude cuasi par câs tal 1991, la companie teatrâl e ricêf in dì di vuê larcs e entusiastics consens in tantis localitâts de regjon cui siei spetacui che a tindin a fâ rivivi la autenticitât dal vivi furlan, libar dai condizionaments imponûts de culture moderne.
Il film al nas dal desideri di Anna Maria De Monte, autore dai tescj teatrâi e ancje atore de companie, di realizâ un cd audio che al contignìs une sô conte e il sun des cjampanis di mandâ a un parint in sud Americhe. Al scomençà cussì la stesure de senegjature e tal stes timp a partirin lis richiestis di contribût a istituzions publichis e privadis che in gracie dal lôr interessament a àn permetût la realizazion dal progjet.
Cjampanes al è un film documentari che al conte, traviers une letare, i ricuarts di Anna Maria De Monte. Il fîl dal discors a son lis cjampanis che a vuidin il spetatôr te storie che e marcje i ultins cincuante agns de vite di paîs in Friûl. Une volte, il sun des cjampanis al segnave la vite di une comunitât, il nassi e il murî de zornade, la ore dal gustâ e de preiere, l'ultin viaç dal om in chest mont. Si che duncje il film documentari si môf sul fîl dai ricuarts fasint rivivi moments significatîfs di vite di un passât no ancjemò lontan cuant che i ritmis di ogni dì a lassavin spazi al incuintri, al dialic, ae condivision. Lis imagjinis a mostrin la zone culinâr, ma a puedin dal sigûr rapresentâ buine part de regjon. Tantis fameis a podaran cussì ricognossisi par vie che a àn vivût e a vivin situazions compagnis a chês descritis tal film. Cun di plui, la sielte di limitâ i dialics e je stade fate par lassâ al spetatôr la pussibilitât di identificâsi cu la storie contade.
Cun chest lavôr, basât sul test di Anna Maria De Monte, "I Pignots" no intindin peâsi ae nostalgjie pal passât, ma trasmeti un insegnament e un messaç di sperance indreçât soredut ai zovins ricuardantjur che i valôrs no van daûr lis modis e no si pierdin tal timp.
Tal avignî, Cjampanes al vignarà distribuît ancje tal forest midiant lis associazions dai emigrants. Infratant si sta valutant la partecipazion a concors nazionâi dedeâts al setôr e ancje a une dopleadure in lenghe inglese che e permetarès une plui grande difusion tal forest e ancje la pussibilitât di partecipâ a concors internazionâi.
Eventuâls ufiertis libaris cjapadis sù vie pe serade a saran dopradis par comprâ lis cjampanis pal gnûf cjampanili di Maian.
23 giugno 2010
Un vêr campion
Par lei la interviste: fracait chi.
21 giugno 2010
Mandi Emilio Crozzolo
Un mandi di cûr a ducj i furlans di Buenos Aires e a la famee di Emilio Crozzolo in chest moment dificil.
14 giugno 2010
13 giugno 2010
La Cjacarade di Valcic sul Gazzettino di vuê
Chel «mandi» che l'arcivescul nol rinove
di Dree Valcic
Di cuant che al è rivât a Udin, bonsignôr Andrea Bruno Mazzocato, arcivescul, come segnâl di comprension pe gnove realtât che al cjapave la vuide spirtuâl, si è limitât fint cumò a un debil e cuasi obleât “mandi” al la fin dal so discors di investidure. Di chê dì, ai 18 di Otubar dal 2009, al è passât avonde timp par capî lis dinamichis di chel Friûl «che no cognòs» come che al veve dit ta chê volte.
Par tacâ chel percors al à sielt lis sedis dal disasi e de soference: la preson e il Piccolo Cottolengo, che a mostravin lis carateristichis che al intindeve dâ al so mandât. Pocje politiche, plui magjisteri. La incarghe dade a Genero in sostituzion di Gherbezza tal puest di vicjari gjenerâl, mi somee che e confermi la sensazion.
No che chest ca al fos un politic di nature, ma al è stât lui il cleric che al à partecipât a ogni iniziative, cunvigne, assemblee che e domandàs la presince de Glesie dal Friûl dongje dai problemis leâts al disvilup di cheste tiere. Comprindûts chei de autonomie. Un argoment che Mazzocatp al evite pulît, come che no si è mai venturât sui ritarts romans pe aprovazion dal “Messâl par furlan”. Forsit al à decidût che un “mandi” al baste e al vanze.
10 giugno 2010
Rispiet
Parcè che cuant che tu ti cjatis pes mans pagjinis come chês scritis di Amato De Monte e la sô femine Cinzia Gori, tu ti rindis cont di trop che a pesin lis lôr peraulis e trop invezit che a son cuasi di bant dutis chês altris, comprindudis lis tôs.
“Gli ultimi giorni di Eluana” al è un libri che o ai let dut di un flât, cun intensitât e atenzion. Parcè che o volevi capî. O ai simpri cirût di no lassâmi tirâ te confusion di chei dîs, di no cedi a la tentazion de gare a cui che al berghelave di plui par vê reson. E o soi content di no jessi sbrissât, ancje grazie al grant esempli che mi à dât une altre persone impuartante.
Cui miôr di lui che al à cjapade une responsabilitât cussì grande podevial descrivi chei fats? Sigûr che Beppino Englaro al à scrit ancje lui un libri, articui, si è batût par puartâ indevant cheste bataie. Ma cuant che al è jessût chest libri o ai sintude une fuarce strane che mi à dit a colp che o vevi di cjolilu.
E lei lis pagjinis scritis dal miedi De Monte, un riferiment a nivel di anestesie, une specializazion fondamentâl de medisine, mi à fat vignî i sgrisui. Cui che lis à scritis nol veve dome une opinion, ma ancje la competence necessarie par tratâ un câs come chel di Eluana Englaro. E propit leint chestis pagjinis o ai vude la sensazion clare che Amato De Monte al à zontât a la sô preparazion sientifiche ancje chê part di umanitât che e covente in situazions cussì. O ai capît che par lui no si tratave di un “câs Englaro”, ma dal dolôr di une famee che e veve dibisugne di delicatece e rispiet. Robe che invezit tancj no àn fat. Ta chês zornadis ai sintude tante confusion, ma o ai vude la impression che la plui part no à vude chê di metisi in discussion, cirint magari di capî ce che chê famee e à passât.
In tancj a jerin cussì preocupâts di fâ savê ce che al jere miôr fâ, cence magari nancje vê viodude la situazion cui lôr voi, che forsit no àn cirût (o no àn vude voie) di imagjinâ ce che un pari e une mari a puedin sintî denant di une disgracie cussì grande come viodi une fie ferme intun jet par cussì tant timp dopo di un incident, savint cemût che le pensave cheste fie. E claris a vegnin fûr lis contradizions di un sisteme che si è dimostrât une vore impreparât a frontâ tematichis cussì grandis.
Par furtune che invezit a son personis che impreparadis no son. Amato De Monte mi à fat rifleti e lu ringrazii. Lu ringrazii pe sô professionalitât di miedi al servizi di cui che al à bisugne, ma ancje pe umanitât di om che e ven fûr di chest libri. Rispiet de persone, rispiet dal dolôr dai cjârs, rispiet de justizie… sì parcè che forsit, tal grant davoi, plui di cualchidun si è dismenteât ancje dal fat che ce che al è stât fat al jere l’adempiment di un at in non de leç uficiâl in rispiet di une volontât difindude cun trasparence in ducj chescj agns.
Jo no sai cemût che mi sarès compuartât intune situazion cussì... o ai za dit che si varès di jessi li par podê fevelâ, ma dal sigûr o varès domandât di vê la gracie di podê confrontâmi cuntune persone come lui, che mi à dimostrât di cognossi pardabon il significât de peraule “rispiet”.
PS: us consei di lei il so libri, ma ancje di lâ a viodi il sît http://www.pereluana.it/, di lei chest intervent di pre Tonin Cjapielâr che us vevi za segnalât e di scoltâ cheste cjançon di Aldo Rossi "Pari".
30 maggio 2010
Mandi Easy Rider
Par me che o ai une moto "Easy Rider" al è un film cult e Dennis Hopper che lu à diret tal 1969 al è deventât une sorte di icone cu lis sôs corsis dongje Capitan America.
Cumò al continuarà il so viaç su lis highway dal cîl.
Mandi "Billy"!
26 maggio 2010
Sunsator 2 a Tavagnà
22 maggio 2010
La nassite de peraule Motâr
Sul sît de Bikerfest e je dute la spiegazion:
"Cualchi volte si domandisi cui e cemût che al à dât vite a alc che prime nol jere. Al vâl ancje pes peraulis gnovis, che no simpri a àn di jessi inglesisims, anzit. Us conti cemût che e je nassude la peraule “Motârs”, intune ostarie dal Friûl culinâr, une sere di un cuart di secul indaûr.
Al jere Avrîl dal 1986, cuant che un trop di zovins amîs motocicliscj furlans “a american vie” (si jere definîts cussì ta chê volte) a volevin fondâ un gnûf club e creâ un gnûf steme di meti sui lôr gjilè di moto. Il club che a jerin daûr a molâ si clamave Free Eagles, la sede dai incuintris e jere la ostarie di Sant Liseu a Maian. Ta chest gjenar di club si voleve ri-formâ, simbui e nons plui di mode tal nord Europe e in Americhe a jerin menaçôs e agressîfs e no vevin il consens di ducj i presints ta chê enesime riunion dal vinars di sere te gnove sede: il bar “Le Vecchie Carceri” di Sant Denêl. I presints, di oris e di dîs, a cirivin di gnûf un non e un simbul che ju rapresentàs, par jessi identificâts miôr in viaç, massime tal forest, in Gjermanie.
Cun me, a jerin Francesco e Flavio di Cjistierne, Mauro di Sant Tomâs e Michele di Cjistierne (che magari cussì no, nus àn lassâts), Claudio e Franco di Susans, Massimo di Codroip, Innocente di Sant Salvadôr, Paolo di Pordenon e infin Jerry di Rivis Darcjan, che, a un biel moment, strac e sustât al salte fûr: “clamìnsi Motârs e che e sedi finide”! Si sin cjalâts in muse e o vin capît che, se cheste peraule par inglês si voltave come “Bikers”, par spagnûl e jere però “Moteros” e par francês “Motards”; il leam al jere e ancje il simbul al jere facil di cjatâ: la aquile, il steme araldic dal nestri Friûl. Nissune ostentazion, severitât o tristerie dentri, ma dome serietât, autonomie e voie di fâ cognossi un moviment Biker seri ancje in Nord Italie: e nascevi i Motârs ma ancje une peraule gnove. Al jere ideâl par cui che al cirive un simbul no banâl ma di caratar, che ju caraterizàs tai viaçs luncs tal forest e tal nord Europe dulà che a vevin une vore di amîs. Al jere gjeniâl te sô semplicitât, al plaseve a ducj e la votazion e fo un piçul plebissît."...
Par savê il rest, lait a lei fracant chi
20 maggio 2010
AC/DC a Udin
Di cuant che il “rock ‘n roll train” al è rivât te stazion di Udin, Angus & Co a àn discjamât sul Friûl une slavinade di notis e energjie che e à leteralmentri ipnotizât par dôs oris buinis il public, cjapât dentri intun incredibil rituâl rock! Un tripudi che al à fat omaç a chest leiendarie rock band australiane cun lidrîs scozesis, jentrade dopo mai te storie de musiche mondiâl.
Un scuelarut ripetent, se inmò al ves bisugne di dimostrâ alc, al à fat viodi e sintî ce che 2 mans a puedin gjenerâ cun 6 cuardis e un amplificadôr… a pat che tu ti clamedis Angus Young. Une corse, a pas de ocje e cu la benedizion dal mestri Chuck Berry, dilunc dai passe 35 agns de band che e continue a inflamâ lis plateis di dut il mont cu la semplicitât e la fuarce che dome il vêr rock al pues regalâ. E dongje dai virtuosisims pirotecnics di Angus, compagnât de seconde ghitare di Young fradi, dute la fuarce de poderose session ritmiche tignude dal bas di Cliff Williams e de batarie di Phill Rudd (che al à fat i agns sul palc), adun cu la ruspiositât de vôs di Brian "cjartediveri" Johnson, intant che sul wallvideo a corin lis imagjinis dal conciert e dai cartoon-video-game de band par un spetacul tal spetacul!
Une vere "war machine" cheste band che e sa discjamâ un "high voltage" che al fâs lâ fûr di cjâf lis 3 gjenerazions di fans a sun des scampanotadis des "hells bells" o dai assolos di Angus, esplosîfs come il "TNT".
I Ac/Dc a àn saludât ducj rignuvint l’invît a la prossime tape dal lôr Black Ice Tour che e clamarà inmò une volte un public oceanic cence limits di anagrafe... e parchegjade sul palc la locomotive, a continuaran il lôr viaç te leiende dal rock, cjapant, e nol podarès no jessi cussì, la uniche autostrade disponibile: la mitiche "Highway to hell"!
Nol reste che dî: "let there be rock"!
Par viodi cualchi foto dal conciert: fracait chi ma ancje chi.
La scjalute dal conciert
ROCK ‘N ROLL TRAIN
HELL AIN’T A BAD PLACE TO BE
BACK IN BLACK
BIG JACK
DIRTY DEEDS
SHOT DOWN IN FLAMES
THUNDERSTRUCK
BLACK ICE
THE JACK
HELLS BELLS
SHOOT TO THRILL
WAR MACHINE
HIGH VOLTAGE
YOU SHOOK ME ALL NIGHT LONG
TNT
WHOLE LOTTA ROSIE
LET THERE BE ROCK
HIGHWAY TO HELL
FOR THOSE ABOUT TO ROCK


c: text/html

text:
Inte vite di un frut, i savôrs e i odôrs a fissin ricuarts impuartants e che no si dismentein: pal sigûr, ognidun di nô si vise bot e sclop di un lûc o di une situazion, cuant che si cjate denant di un odôr o di un profum. La cusine e je un tra chei lûcs là che si fasin chestis esperiencis, là che a nassin e a continuin; te cusine la famee si da dongje e par solit li e vîf un tra i rituâi principâi de vite di ogni dì.
La esposizion di ricetis e di ideis in cheste pagjine e dopre lis sugjestions che a rivin di un plat o di un odôr par contâ no dome de lenghe ma ancje di cemût che cheste e sedi dolce e familiâr se peade a un ricuart.
Pai grancj
Torne ai contignûts
A Stele i plâs tant stâ in cusine là che e pues nulî tancj profums… bogns, fuarts, golôs.
Cualchi volte si sente intun cjanton a cjalâ i barbis cusinâ, e e prove a induvinâ di cuâl ingredient che al rive chel profum. Ogni tant la agne i dîs che e pues judâle a preparâ il mangjâ. Stele e je curiose e i fâs mil domandis. Cualchi volte e bagne il dêt e e cerce cence fâsi viodi. Ce bon!
Te dispense al è a stâ un ospit speciâl: Surîs, un surisin che al cognòs ducj i plats e lis ricetis de nestre regjon.
In Friûl a son il mâr, la planure, lis culinis, e lis monts
al dîs... e intant al slisse lis mostacjis.
Mil guscj e mil savôrs, un par paîs, un par cusine!
“Des monts i cjarsons, fuarts e delicâts. De planure il frico, cul formadi e lis patatis. Dal mâr lis saradelis e i calamârs. E po i strucs, la rose di Gurize, la broade, la polente, lis cjastinis, i sparcs… Tropis golosetâts di cerçâ!”.
Ogni volte Surîs mi da di maravee cuant che mi conte une storie cuntun gnûf mangjâ.
Inte vite di un frut, i savôrs e i odôrs a fissin ricuarts impuartants e che no si dismentein: pal sigûr, ognidun di nô si vise bot e sclop di un lûc o di une situazion, cuant che si cjate denant di un odôr o di un profum. La cusine e je un tra chei lûcs là che si fasin chestis esperiencis, là che a nassin e a continuin; te cusine la famee si da dongje e par solit li e vîf un tra i rituâi principâi de vite di ogni dì.
La esposizion di ricetis e di ideis in cheste pagjine e dopre lis sugjestions che a rivin di un plat o di un odôr par contâ no dome de lenghe ma ancje di cemût che cheste e sedi dolce e familiâr se peade a un ricuart.
Gire il tablet!
Contatinus!
Mande la tô ricete
Mande il tô dissen
Cemût che e funzione la “Modalitât esplore”
Cuant che si met il cursôr sore di un test par furlan (modalitât desktop) o si movisi te pagjine (acès cun smartphone e tablet) e ven fûr in automatic la traduzion par talian, che e facilite il frut – e i gjenitôrs – a familiarizâ cu la lenghe scrite. Une icone cu la forme di çatute e mostre lis areis di test che a proponin la traduzion imediade.

robotstxt: allowed

filter: keep


text:
la velocitât dal cambiament de funzion. Pensant ae definizion ca parsore, si viôt come la variazion "h" de funzion
(f(x+h)-f(x)) intun interval di timp e ven confrontade cul valôr "h" dal timp che al è passât tra x e x+h.
Un esempli inte cinematiche e je la espression de posizion di un pont esprimude in funzion dal timp, che par solit si scrîf come x(t). Se cumò o vuelin savê la velocitât di moviment dal pont, o vin di derivâ la funzion de posizion rispiet al timp. Difat, la velocitât e si gjave fûr dividint il spazi par il timp, par cui cjapant la distance percorude (es. x(t+h)-x(t)) e dividintle pal timp passât "h" nus ven fûr la velocitât medie tal interval (t,t+h): se cumò o fasin tindi a zero il timp, ven a stâi cjapin intervai simpri plui piçui di timp, o cjatarin la velocitât istantanee; chest procès al è propi compagn de definizion di derivade.
La rete e je la tangjent ae funzion f(x) tal pont x0
la tangjent dal pont di viste gjepmetric: la derivade di une funzion intun pont A e misure la pendence de rete tangjent al grafic de funzion in chel pont
Une funzion e je diferenziabil intun pont x se e esist la sô derivade in x; par chest une funzion che no je continue in x no sarà diferenziabil, parcè che in chel pont no esistarà la tangjent. Di chê altre bande, nol è sigûr che une funzion continue sedi diferenziabil
La derivade n-esimef(n) di une funzion f e je la funzion che o cjatin derivant par n voltis la funzion f. O fevelin duncje di derivade seconde, derivade tierce e cussì indevant; tal scrivi si doprin in gjenar chescj simbui:
,
,
...
.
Une funzion derivabil no je però par fuarce derivabil n voltis: par esempli, la funzion ca sot e à une derivade prime, ma no à une derivade seconde.
Difat, la derivade di f e je f' (x) = 2 |x|, che no je a sô volte derivabil.
Calcolâsi ogni volte il limit de funzion al puarte vie un grum di timp; par chest in gjenar si doprin lis derivadis fondamentâls: derivadis di funzions semplicis e di ûs frecuent di meti insieme par mieç di regulis di derivazion.


text:
Enzo Bearzot
Enzo Bearzot (Uanis, Dael, 26 di Setembar 1927 - Milan, 21 di Dicembar 2010) al è stât un zuiadôr di balon e daspò alenadôr, e al è cognossût massime par vê puartât la nazionâl taliane di balon a vinci il campionât mondiâl tal 1982.
Cariere come zuiadôrModifiche
Al scomençà a zuiâ inte scuadre dal paîs come median-difensôr, par passâ tal 1946 inte Pro Gurize, in serie B; daspò al à zuiât in serie A cun Inter, Catanie e Turin; il miôr risultât de cariere al fo une convocazion in nazionâl.
Cariere come alenadôrModifiche
Finide la cariere di zuiadôr tal 1964, al imparà il mistîr come assistent di Rocco e di Fabbri tal Turin; daspò al jentrà tai cuadris federâi come alenadôr des zovanîls (in chê volte Under 23); daspò al fo promovût a assistent di Valcareggi e in seguit a vice dal so sucessôr, Fulvio Bernardini. Dopo dai mondiâi in Gjermanie dal 1974, al fo nomenât comissari tecnic insieme cun Bernardini, un rapuart durât fin tal 1977 cun tal mieç un faliment intes cualificazion al Europeo dal 1976. Il so lavôr al scomençave a viodisi sei tai mondiâi dal 1978, sei tal Europeo zuiât in Italie tal 1980, finûts ducj e doi al cuart puest. Ma il meracul, che nissun si spietave, al veve di rivâ tai mondiâi in Spagne dal 1982: passant parsore di dutis lis critichis dai gjornaliscj, che no viodevin ben lis sieltis dal ct e no pierdevin ocasion di dâi cuintri, la nazionâl rivà a vinci il titul fasint gjoldi dute la nazion.
Dopo di chest sucès la nazionâl no rivarà a cualificâsi tal 1984 e Bearzot al molà dut, ancje parcè che il mont dal balon al stave gambiant e nol jere plui chel che i plaseve viodi.
CariereModifiche
Come alenadôrModifiche
NazionâlModifiche
- 1969-1974 Italie (selezion semi professionistiche)
- 1969-1975 Italie (under 23)
- 1970 Italie (assistent di Ferruccio Valcareggi dilunc la Cope dal Mont)
- 1974 Italie (assistent di Ferruccio Valcareggi dilunc la Cope dal Mont)
- 1975-1977 Italie (responsabil tecnic cun Fulvio Bernardini)
- 1977-1986 Italie(comissari tecnic)
Palmarés internazionâlModifiche
- 1982 Campion dal Mont
(finâl Italie - Gjermanie = 3 - 1)
ClubModifiche
- 1964-1967 Turin (categoriis inferiôrs)
- 1967-1968 Turin (alenadôr dai portîrs de prime scuadre)
- 1968-1969 Pro Prato AC
Palmarés tai clubs:Modifiche
- Nissun risultât
Come zuiadôrModifiche
Palmarés internazionâlModifiche
- 1 presince in nazionâl (27 di Novembar dal 1955, Ongjarie-Italie 2-0)
ClubModifiche
- 1946-1948 Pro Gurize (Serie B)
- 1948-1951 Inter
- 1951-1954 Catanie
- 1954-1956 Turin
- 1956-1957 Inter
- 1957-1964 Turin
Palmarés tai clubs:Modifiche
- Nissun risultât


text:
Angstrom
L'angstrom (Å), scrit ancje ångström o ångström, al è une unitât di misure di lungjece. Nol aparten al SI, e al corispuint a 10−10 metris, ch'al ven a jessi 0,1 nanometris.
Storie[cambie | modifiche il codiç]
L'angstrom al cjape il non dal fisic svedês Anders Jonas Ångström, un dai prins sienziâts a ocupâsi di spetriscopie.
Ûs[cambie | modifiche il codiç]
L'angstrom, al dispiet dal fat che nol è une misure dal SI e che il so ûs al è disconseât, al è doprât da cetancj sienziâts par indicâ lis dimensions di molecolis e atoms, e par indicâ la lungjece dai leams chimics.
In alternative al angstrom, il SI al consee di doprâ il nanometri, 10-9 metris.
Simbul[cambie | modifiche il codiç]
Il simbul dal angstrom al è une letare "A" sormontade da un balin (Å). Tai caratars Unicode chest segn si cjate come U+00C5, o da la tastiere ALT+0197


text:
Udin 2084
Dopo il discors di Celiberti ducj i grafitârs a son scjampâts in timp par no fâsi becâ.
E salte la corint ae fiere dai vins, arestâts 50 enolics cence licence che a àn scambiâts i vins bogns par chei triscj.
Forum di Aquilee in pericul par colpe dal trafic? Falsetât, se al è resistût aes armis dai barbars, ai bombardaments des vueris mondiâls e aes radiazions di Chernobyl, no colaran par cualchi Lancia.
Si proteste cuintri la riforme scolastiche. Presidis manager, inteletuâi ae Fiat.
il vêr probleme al è che une racomandade e coste sîs euros. Si stâ di mancul a spindiju in benzine.
“Il comun di Udin al à cjolt tantis videocjamaris par controlâ lis targhis des machinis” al anunzie il sindic Furio Horwell.


text:
Volpares ospit di Tiere Furlane a Lignan
Cui che nol à podût vignî vinars a la presentazion di Tiere Furlane a Lignan al pues cjatâ un resocont de serade lant a lei chest link (frache chi). O ringracii Ada Iuri che nus à invidâts e mi fermi suntun dai ospits che a àn fevelât: Stefano Montello (te foto, di çampe a drete o vin Enos Costantini, Franco Iacop e Stefano Montello).
"Volpares al è un progjet che al va plui in là di une fatorie che e fâs dome produzion agricule. La nestre finalitât e je chê di creâ gnovis ocasions di vite pes personis cun dificoltâts che nus vegnin afidadis. Dopo passe trê agns di cuant che o vin inviade cheste aventure straordenarie al è vignût il moment di coinvolzi gnûfs sogjets che a podedin fâ cressi la nestre realtât pontant su la valorizazion de culture" al à dit Stefano fevelant de Fatorie Sociâl Volpares.
La esperience di Volpares e je nassude in gracie de Aziende ASSn.5 de Basse Furlane, l'Ambit Sociosanitari di Tisane, il Comun di Palaçûl, Ersagricola Spa e il Consorzi des Cooperativis Sociâls Il Mosaic par furnî servizis a pro di personis che a presentin formis di fragjilitât o di svantaç psico-fisic o sociâl o a fassis di popolazion che a presentin formis di disasi sociâl, traviers de ufierte di servizis educatîfs, culturâi, di supuart aes fameis e aes istituzions didatichis.
Par cui che al ves voie di cognossi miôr cheste realtât, us segnali sedi un biel articul di Natascia Gargano su La Patrie dal Friûl, sedi la pagjine Facebook de "Fatorie Sociâl Volpares". E visaitsi di fracâ il "MI PLÂS".


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Judiz
Cjapitul 11
I JUDIÇS
Jefte: l’opression dai amoniTS
La figure di Jefte
11 1 Jefte, il gaaladit, al jere un vuerîr di prime. Al jere fi di une sdrondine che lu veve vût di Galaad. 2 Ma la femine di Galaad i parturì ancje altris fîs e i fîs di cheste femine, cressûts, a pararin fûr Jefte disintji: “Tu no tu varâs part a la ereditât di nestri pari parcè che tu sês fi di une femine foreste”. 3 Jefte alore al scjampà lontan dai siei fradis e si sistemà te tiere di Tob. Al tirà dongje une marmae di bintars che i lerin daûrji. 4 Pôc timp dopo, a capitarin i amonits a combati cuintri di Israel. 5 E cuant che i amonits a scomençarin la vuere cuintri di Israel, i anzians di Galaad a lerin a cirî Jefte te tiere di Tob. 6 I diserin: “Anìn, fâsinus di sorestant, in mût di rivâ a bati i amonits”. 7 Ma Jefte ur rispuindè ai anzians di Galaad: “No sêso vualtris che mi vevis in asse e che mi vês parât fûr de cjase di gno pari? Parcè vignîso di me cumò che o sês intrigâts?”. 8 I anzians di Galaad i rispuinderin a Jefte: “Al è propit par chel che cumò o sin vignûts di te. Anìn cun nô: tu combatarâs i amonits e tu sarâs il nestri sorestant, chel di dute la int di Galaad”. 9 Jefte ur rispuindè ai anzians di Galaad: “Se mi fasês tornâ par combati i amonits e se Il Signôr mai met tes mês mans, alore us fasarai di sorestant”. 10 “Che il Signôr al fasi lui di testemoni fra di nô – i rispuinderin a Jefte i anzians di Galaad – se nô no fasarìn daûr che tu âs distinât tu!”. 11 Alore Jefte al partì cui anzians di Galaad. Il popul lu metè sorestant e comandant, e Jefte al tornà a ripeti dutis lis sôs cundizions a Mizpe, presince dal Signôr.
Jefte al cjape in man la situazion
12 Jefte al mandà mes dal re dai amonits a dîi: “Ce si vino fat jo e te che tu sês vignût a fâ une vuere inte mê tiere?”. 13 Il re dai amonits ur rispuindè ai mes di Jefte: “Al è par vie che Israel, cuant che al è vignût sù dal Egjit, mi à spodestît de mê tiere, dal Arnon fint al Jabok e al Gjordan. Tornaitmi cumò dut a buinis!”. 14 Jefte al mandà indaûr mes dal re dai amonits 15 e i disè: “Jefte al dîs cussì: Israel nol à robade la tiere di Moab ni chê dai amonits. 16 Cuant che al è vignût fûr dal Egjit, Israel al à marçât tal desert fintremai al mâr des Cjanussis e al è rivât a Kades. 17 Alore Israel al à mandâts mes dal re di Edom a dîi: Lassimi passâ par chi, par plasê, ma il re di Edom nol à volût sintî resons di sorte. Int mandà ancje dal re di Moab, che nol volè savênt, e cussì Israel al restà a Kades. 18 Podopo, lant indenant pal desert, al voltà viers de tiere di Edom e di Moab e al rivà a jevade de tiere di Moab. Il popul si campà di là dal Arnon e nol jentrà gran tal teritori di Moab, parcè che l’Arnon al fâs di confin cun Moab. 19 Israel al mandà daspò mes a Sicon, re dai amoreus, che al regnave a Chesbon, e Israel al mandà a dîi: Lassaitmi, par plasê, passâ pe tô tiere par rivâ a distinazion. 20 Ma Sicon nol lassà passâ Israel pe sô tiere, al tirà dongje dutis lis sôs schiriis, lis campà a Jaas e al tacà Israel. 21 Il Signôr, Diu di Israel, al metè Sicon e dute la sô congreghe tes mans di Israel, che ju parà a tocs, e Israel al cjapà paronance di dute la tiere dai amoreus che a jerin a stâ ventilà. 22 Al rivà cussì a paronâ sun dute la tiere dai amoreus, dal Arnon fintremai a Jabok e dal desert fintremai al Gjordan. 23 E cumò che il Signôr, Diu di Israel, al à fats cori i amoreus denant dal so popul Israel, tu varessis tu di fânus cori nô? 24 No sêstu za paron di dut ce che Camos, to diu, ti à metût tes tôs mans? Cu la stesse reson, dut ce che Il Signôr nestri Diu ur à puartât vie a di chei altris, cumò al è nestri! 25 Saressistu plui bulo di Balak, fi di Zipor, re di Moab? Àial viert bocje chel cuintri di Israel? Àial fat vueris? 26 Cuant che Israel si è plantât a Chebson e tai borcs dulintor, a Aroer e tai borcs dulintor, e in dutis lis citâts che a son su lis rivis dal Arnon, che a son tresinte agns, parcè no lis vêso tornadis a cjoli ta chê volte? 27 Che o sepi jo, a ti no ti ài fat nuie, ma tu però tu agjissis vonde mâl tacantmi me. Che il Signôr, il Judiç, al fasi sentence lui cumò fra i fîs di Israel e il re dai amonits”. 28 Ma il re dai amonits nol lè daûr des peraulis che Jefte i veve mandât a dîi.
Il trement avôt e la vitorie di Jefte
29 Il spirt di Diu al vignì jù sore di Jefte, che al passà fûr par fûr Galaad e Manasse, al passà par Mizpe di Galaad e, di Mizpe di Galaad, al passà par li dai amonits. 30 Jefte i fasè un avôt al Signôr:
“Se tu mi metis tes mês mans i amonits, 31 chel che al saltarà fûr par prin dal puarton de mê cjase par vignîmi incuintri cuant che o tornarai indaûr dopo di vê vinçûts i amonits, chel al sarà dal Signôr e jo jal ufrissarai come un olocaust”. 32 Jefte al passà te tiere dai amonits par tacâju e il Signôr jai metè tes sôs mans. 33 Ju fiscà di Aroer fintremai des bandis di Minit cjapant vincj citâts, e fint a Abel-Cheramin. Un pest fenomenâl: i amonits a scugnirin sbassâ la creste denant di Israel. 34 Cuant che Jefte al tornà indaûr a Mizpe, cjase sô, ve che sô fie e saltà fûr incuintrij balant cun compagnament di tamburei. Al veve dome chê e fûr di jê nol veve ni fi ni fie. 35 A pene che le viodè, si sbregà i vistîts e al berlà: “Fie, fie mê di cûr, che tu mi copis! Se tu savessis il mâl che tu mi fasis! Jo o vevi dade la mê peraule denant dal Signôr e cumò no pues plui tornâ indaûr”. 36 Jê i rispuindè: “Pai, se tu âs cjapât chest impegn cul Signôr, fâs come che tu i âs imprometût, dal moment che il Signôr ti à dade la furtune di podêti svindicâ dai tiei nemîs, i amonits”. 37 Po i disè a so pari: “Fasimi dome cheste gracie: lassimi libare par doi mês. O vuei lâ a cori ator sù pes monts e, cu lis mês compagnis, o vaiarai sore de mê virgjinitât”. 38 “Va!” dissal lui, e le lassà lâ par doi mês. E cussì jê e partì, jê e lis sôs compagnis, e e vaì la sô virgjinitât su pes monts. 39 Spirâts i doi mês, e tornà di so pari e lui al mantignì sun jê l’avôt che al veve fat. Jê mo no veve cognossût om. Di li e ven cheste usance in Israel: 40 ogni an lis fantatis di Israel a van, par cuatri dîs, a cjantâ di muart pe fie di Jefte il galaadit.
Notis:
- 11,30 - Cul avôt di Jefte si cîr di dâj une fonde a di une fieste che si fasevile ogni an a Galaad (v. 40), ma che no si sa tant in merit. La leç e à simpri condanât i sacrificis umans (Gjen 22). Culì il storic nol jentre tun judissi morâl sul fat che Jefte al vedi sacrificade une persone; al ûl presentâ invessit il spieli di un om che, magari cul cûr sanganant, al sa jessi fedêl a ce che i à imprometût al Signôr.
- 11,37 - Stant a la mentalitât de Bibie, la fie di Jefte no veve dolôr pal fat di murî su la flôr de zoventût, ma parcè che e restave cence une dissendence, ch’e jere la piês disgracie e il plui grant disonôr par une femine.
- 11,40 - Il test grêc al à invessit “a van, par cuatri dîs, a vaî”.


text:
-
Prime cjaminade
di Imponzo a Illegio
-
Seconde cjaminade
di Illegio a S.Maria Oltrebut - Caneva/Casanova di Tolmezzo
-
Tierce cjaminade
di Tolmezzo a Cesclans
-
Cuarte cjaminade
di Cesclans a Villa di Verzegnis
-
Cuinte cjaminade
di Villa di Verzegnis a Invillino - Villa Santina
-
Seste cjaminade
di Invillino -VillaSantina a Enemonzo
-
Setime cjaminade
di Enemonzo a Socchieve
-
Otave cjaminade
di Socchieve a Forni di Sotto
-
None cjaminade
di Forni di Sotto a Forni di Sopra
-
Decime cjaminade
di Forni di Sopra a Sauris di Sotto
-
Decime prime cjaminade
di Sauris di Sotto a Rifugio Tenente Fabbro
-
Decime seconde cjaminade
di Rifugio Tenente Fabbro a Sappada
- Decime seconde cjaminade - Variant lungje
-
Decime tierce cjaminade
di Sappada a Prato Carnico
-
Decime cuarte cjaminade
di Prato Carnico a Cella - Ovaro
-
Decime cuinte cjaminade
di Ovaro a Zovello
Setime cjaminade
Un plasevul colegament tra doi paîs cjargnei di valade fra dolcis clevis, cuntune traviersade di minim dislivel su lis culinis morenichis lunc la çampe orografiche dal flum Tiliment, par començâ a tornâ sù planc a planc te omonime valade. ........lei inmò
Sunt de tape
Descrizion dal percors
DI DENEMONÇ A SOCLÊF - Il percors, une vore plasevul, al coleghe doi paîs cjargnei di basse mont e si davuelç su la çampe orografiche dal flum Tiliment, dant la pussibilitât di rivâ dongje ae omonime valade. Dulin vie si travierse un vât e si intopisi in clevis di divignince moreniche. Ve alore che si dan di volte prâts e boscs di conifaris e di altris cualitâts di len, dulà che si movin cjavrûi, cenglârs, gneurs, bolps e tas.
Plêf di Sante Marie Nunziade
Propit suntune culine e jeve sù la Plêf di Sante Marie Anunziade, sierade intor di un bosc fis, intun contest ambientâl sugjestîf. La Plêf che e à une divignince une vore antighe, ancje se i documents no son precîs, e à vût diviersis modifichis vie pai secui, fintremai al XX. Lis pituris a fresc de navade e dal presbiteri a puartin la date dal 1940, mintri l’altâr maiôr, in marmul ros, dal Sietcent, al mostre di une bande e di chê altre lis statuis dal Angul Nunziadôr e de Virgjine Nunziade. A Soclêf al jere nassût il pitôr Gianfrancesco di Tumieç, che al à lassât lis pituris a fresc dal Cuatricent inte capele votive, che si cjate juste sul imprin de strade che e puarte ae Plêf e te glesie che e je tacade di Sant Martin, che e merte di sigûr une visite.
Oraris di viertidure:
La Plêf e je, pal solit, vierte tal fin setemane in Lui, in Avost e tai prins dîs di Setembar. Oltri che in concomitance di eventuâls celebrazions o events, ripuartâts chi daurman.Par chei che a intindessin visitâ la Plêf in altris zornadis/oraris al è pussibil domandâ une viertidure straordenarie , clicant chi


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Qoelet
Cjapitul 8
Altris massimis
8 1 Cui esal come il savi?
E cui cognossial la spiegazion des robis?
La sapience dal om i sclaris la muse,
cu la cuâl che il convuls lu disfigure.
2 Ubidis a la peraule dal re, soredut pal zurament fat a Diu. 3 No sta vê presse di slontanâti di lui e no sta inrochiti tune idee che a lui no i plâs, parcè che lui al pò fâ dut ce ch’al ûl. 4 Difat la peraule dal re e je espotiche; cui puedial domandâj: “Ce fastu?”. 5 Chel ch’al ubidis ai ordins nol varà nissun fastidi. Il cjâf dal savi al sa ch’al è un timp e un judissi, 6 parcè che par ogni robe and’è timp e judissi, di grant ch’al sedi il mâl ch’al pese sul om: 7 no si sa cuâl ch’al sarà l’avignî. Difat cui puedial dî cemût ch’a laran lis robis? 8 Nissun nol è in stât di paronâ la soflade de sô vite: la dì de muart e je fûr dal nestri podê. Te batae de vite nissun no le scapole; nancje il mâl nol salve chel che lu fâs.
9 Dut chest lu ài viodût e o ài resonât sun ogni robe che si fâs sot dal soreli, cuant che un om al parone sun tun altri om par fâi dal mâl. 10 E cussì o ài viodûts triscj che ju menavin in sepulture. A partivin dal lûc sant sigûrs di sè. A jerin dismenteâts inte citât là che si compuartavin cussì. Ancje chest al è un nuie, 11 parcè che no si fâs sentence dal moment su la vore dal trist. Cussì il cûr dal om al è pront a fâ il mâl, 12 parcè che il pecjadôr al fâs il mâl cent voltis e al slungje la sô vite. Cussì o ài capît ancje chest, che i va drete a di chel ch’al à timor di Diu, propit parcè che lu tem, 13 e che no i va drete al trist e che nol pò slungjâ la sô vite tant che un’ombre, parcè che nol à timôr di Diu. 14 E and’è ancjemò un’altre delusion su la tiere: and’è juscj che ur tocje come ch’a fossin stâts triscj e and’è triscj che ur tocje come ch’a fossin stâts juscj. O ài pensât che ancje chest al è un nuie.
15 Pa la cuâl i ài tignût a la ligrie, parcè che pal om no ’nd’è altre furtune sot dal soreli, fûr di mangjâ, di bevi e di stâ content. E je cheste l’uniche robe che i fasi buine companie tal so strussiâsi, tai dîs contâts de sô vite che Diu i à dade sot dal soreli.
16 Cuant che mi soi metût a resonâ su la sapience e a considerâ il scombati che si fâs su la tiere, che l’om nol cognos padin ni di dì ni di gnot, 17 o ài cjalade la vore di Diu dute insieme e mi soi rindût cont che l’om nol pò rivâ a scuviergi dut ce ch’al sucêt sot dal soreli, parcè che nol cjate nuie, par tant che si strussii a cirî. Che se ancje il savi al dîs di savê, il savi nol cjate nuie.
Notis:
- 8,2 - L’ubidience a l’autoritât no partis tant dal re o dal sorestant ma di une sorte di pat ch’al à Diu par garant. Ancje Pauli al è sun cheste linie (Rm 13,1-7).
- 8,8 - Par Qoelet la muart e je il segnâl e il simbul di ogni impotence e di dute la impotence dal om. La batae tremende de vite no lasse nissun vîf di testemoni ma dome vitimis de muart.
- 8,10 - Test unevore intrigôs. Il sens al vares di jessi che i triscj a puedin jessi onorâts e ricuardâts come juscj. Un rimpin in plui par dî che la vite e je “vanitât”, nuie.
- 8,12 - Fevelant di furtune pai bogns e di disgracie pai triscj al semee ch’al disi juste il contrari di ce che al à dit fin cumò.


text:
Il progjet ECCA al rive insom. Vinars al 1n di Otubar a Trent la conference finâl
Vinars al 1n di Otubar a Trent si davuelç la conference finâl dal progjet ECCA (European Charter Classroom Activities), metût adun cun chê di fâ intes scuelis ativitâts didatichis specifichis in cont de Cjarte Europeane des Lenghis Regjonâls o Minoritariis.
La iniziative e je stade inviade di une #rêt di sogjets e istituzions che a son espressions des #comunitâts ongjaresis di Romanie, furlanis, ladinis, catalanis e frisonis e che a fasin part dal #NPLD, Network to Promote Linguistic Diversity, la rêt europeane pe promozion de #diversitât linguistiche.
Tra i partners impegnâts in chest progjet e je ancje la Universitât dal Friûl, che in particolâr, par iniziative dal CIRF e cu la colaboraizon dal Dipartimento di Scienze Giuridiche - Uniud, e à inmaneât un cors dedicât ae Cjarte Europeane e plui in gjenerâl ae #promozion des #lenghisdiminorance e ae #tutele dai #diritslinguistics intal coontest european.
La conference si fasarà li dal innomenât “Castello del Buonconsiglio” e si podarà stâi daûr ancje in rêt, in direte streaming li de direzion web www.thisismylanguage.eu.


text:
Soraps
I soraps (a voltis ancje sorps) a son un grop uman de Gjermanie orientâl, che al fevele il sorap, une lenghe sclave ocidentâl, che e je dongje al cec, al slovac, al polac e al kashubian.
Storie[cambie | modifiche il codiç]
La storie dai soraps in Gjermanie e scomence al inizi dal VI secul cun lis invasions barbarichis. La recession de lenghe e scomence dal XII secul, cuant che a rivarin contadins gjemanics des Flandris, de Turingjie e de Franconie, e intant la popolazion locâl vignive decimade des variis vueris e incursions.
I soraps a jerin cun di plui intune posizion di sotanance rispiet ai todescs, come che si pues viodi intal Sachsenspiegel e in altris documents. Plui indevant al fo ancje proibît l'ûs de lenghe sorabe: intal 1293 un tribunâl al proibî di doprâlu a Bernburg (Saale), tal 1327 a Altenburg, Zwickau e Lipsie, intal 1424 a Meissen. Intant l'acès a tantis corporazions di citâts di chê aree al jere reservât dome a int di origjin todescje/gjermaniche.
I nuclis dai Milzener e Lusizer (lusazians), dôs des plui o mancul 20 tribùs sorabis che a ocupavin il teritori de atuâl Lusazie, a forin relativementri pôc tocjâts de imigrazion todescje e des proibizions. Di conseguence, la lenghe e fo puartade indevant e il numar di fevelants al rivà fintremai 300.000 intal XVII secul.
Il test sorap plui antic che al è rivât fin ai timps modernis al è il Budissiner Bürgereid (jurament de citadinance di Bautzen/Budysin), che al fo scrit inte prime metât dal XVI secul.
Minorance nazionâl[cambie | modifiche il codiç]
La bandiere dai sclâfs di Gjermanie e fo doprade pe prime volte intal 1842 cuant che e fo tirade su inte citât di Lohsa (todesc Hoyerswerda, intal distret de Lusazie superiôr o Oberlausitz), ancje se l'ordin atuâl dai colôrs al fo stabilît definitivamentri dome ai 23 di Març dal 1848, tal congrès pansclâf di Praghe.
Ai 1 di Zenâr dal 1919 e fo proclamade la republiche Sorabe-Lusazie, che e doprave la bandiere nazionâl sorabe, ma che e fo prest sconfite e eliminade.
La bandiere e fo doprade cence regolis fintremai il 1935, cuant che fo proibide dal regjim. E fo alçade di gnûf ai 17 di Mai dal 1945, cuant che i rus a ocuparin la Gjermanie. Cun la creazion intal 1948 de Republiche Democratiche Todescje, la minorance sorabe e fo ricognossude, e ancje se la bandiere no fo nomenade inte legjislazion statâl, e fo acetade uficialmentri intai distrets (Bezirke) di Cottbus e Dresde inte regjon de Lusazie (e in cheste ultime il sorap e jere ancje lenghe uficiâl). Intal 1990, cun la riunificazion todescje, la bandiere sorabe e fo includude intes costituzions dai gnûfs stâts federâi dal Brandeburc e de Sassonie; in cheste ultime al è ancje regolât il scût nazionâl sorap.
Vuê i soraps a son plui o mancul 40 mil soraps inte Sassonie e 20 mil intal Brandeburc (clamâts ancje wenden); di chescj, plui o mancul la metât e fevele il sorap, rispetivementri obersorbisch o alt sorap e nierdersorbisch o bas sorap o wenden, che a voltis a son consideradis lenghis difarentis.
I soraps a àn la lôr culture, lenghe, stampe, scuelis e organizazions politichis. La principâl organizazion si clame Domowina (ven a stâi "Il nestri paîs" par sorap), ative inte Lusazie (Lausitz); i soraps a clamin il lôr paîs Serbska (Paîs dai sorabs), di no confondi cun Serpska (Paîs dai serps).


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
SU LA TERSADIE CUN PRE TONI
2 di Lui 2017
Al va indevant il calendari dai apontaments in memorie di pre Antoni Beline, tal decim aniversari de muart.
Domenie ai 2 di Lui a Rualp - Val (in comun di Darte, UD) aes 11.00 su la mont Tersadie.
“Su la Tersadie cun pre Toni” - Messe e scree di une lapide in memorie.
Par cure di: Comitât Frazionâl di Rualp-Val.
Chi invezit il PROGRAM COMPLET dai apontaments in memorie di pre Antoni, dai 8 di Avrîl ai 24 di Novembar dal 2017.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Michee
Cjapitul 5
Di Efrate al vignarà il re!
5 1 E tu Betlem di Efrate,
il plui piçul di ducj i paîs di Gjude,
di te al saltarà fûr par me
chel ch’al varà di regnâ parsore d’Israel.
La sô riunde e je dai timps lontans,
dai timps di une volte.
2 Par chel ju bandonarà
fin che une parturient no varà parturît.
Alore il rest dai siei fradis
al tornarà ai fîs d’Israel.
3 Lui al jevarà sù e ju menarà a passon
pe potence dal Signôr,
pe maiestât dal non dal so Diu.
Lôr a vivaran sigûrs
parcè che in chê volte lui al slargjarà la sô potence
fin tai confins de tiere.
4 Lui al sarà pâs,
se Assur al invadarà la nestre tiere
e s’al balinarà il nestri teren.
Nô o fasarìn saltâ fûr cuintri di lui siet pastôrs
e vot sorestants di oms.
5 Lôr a passonaran Assur cu la spade
e la tiere di Nimrod cu la lance.
Lui nus liberarà di Assur,
s’al invadarà la nestre tiere
e s’al balinarà il nestri teren.
Il rest di Jacop e i forescj
6 Il rest di Jacop,
framieç di un slac di forescj,
al sarà tant che la rosade ch’e ven dal Signôr,
tant che gotis di aghe sore de jerbe,
parcè che nol spere tal om
e no si spiete nuie dai fîs dal om.
7 Il rest di Jacop,
framieç di un slac di forescj,
al sarà tant che il leon framieç dai nemâi dal bosc,
tant che il leonut framieç dai rocs dal trop:
cuant che al passe al fruce, al slambre
e nissun nol rive a tirâi vie la prede.
8 La tô man si alçarà cuintri dai tiei contraris
e ducj i tiei nemîs a saran svinidrîts.
Idolatrie e potence umane a sparissaran
9 In chê dì al sucedarà
– sentence dal Signôr –
ch’o fasarai scomparî di te i tiei cjavai
e o fruçarai i tiei cjars;
10 o svinidrissarai lis citâts de tô tiere
e o sdrumarai dutis lis tôs fuartecis;
11 o gjavarai de tô man i tiei striaments
e no tu varâs plui induvinins;
12 o pararai a tocs lis tôs statuis
e i tiei colonei che tu âs li di te.
No tu ti butarâs plui cu la muse par tiere
denant de vore des tôs mans.
13 O gjavarai di li di te i pâi sacrâi
e o fiscarai i tiei idui.
14 Cun ire e cun rabie mi svindicarai
dai forescj che no àn ubidît.
Notis:
- 5,1 - Plui che dal paîs di Betlem, il profete al fevele dal clan di Efrate, aleât di Caleb (1 Cr 2,19.24) e al vûl mostrâ cemût che Diu al pò dâi sflandôr a di un clan piçul sbeleant un grant. E di fat di li e jere saltade fûr la çocje di David. Stant che ancje Gjesù al è nassût a Betlem, la prime catechesi cristiane (Mt 2,6) e à viodût in chest fat la colme de profezie di Michee.
- 5,5 - La tiere di Nimrod e je la Assirie (Gjen 10,11).
- 5,9 - Fidantsi de fuarce militâr, il popul ebraic in pratiche no si è plui fidât dal Signôr (Os 10,13).
- 5,11 - La leç e improibive ogni sorte di striament (Lv 19,26; Dt 18,10), ma la realtât pratiche e jere diferente.


text:
Breçan: glesie di Sant Laurinç
Cormons - Abbazia di Rosazzo
Località attraversate
La glesie di Sant Laurinç e je metude intal borc di cjasis che a testemonein za dal 1291 la cente di Breçan, un piçul centri di cjasis fortificât, a forme di fier di cjaval, che al so centri e jere metude la glesie.
Steme comunâl
di Cormons
Cormons - Abbazia di Rosazzo
Località attraversate
Steme comunâl
di Cormons
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Craçule
La craçule, o scraçule, e sarès ancje la “raganella” chê piçule ranute verde che e stâ sui morârs e che e à une vosate… Sì, parcè che la scraçule e je propite chel che e fâs, e à une vosate e mene casin.
E je fate cuntune aruede cui dincj, che a batin cuant che si fâs zirâ. La si doprave soredute ator par il paîs dilunc lis messis de setemane sante. Par fâle sù bisegne meti adun un telâr di len con dentri une mole di len che e salte su la ruede, cuant che si mene il mani… insome, plui facil a viodi la imagjine che a spiegâ. Il sunôr che al salte fûr al è une vore dongje a chel di une rane. ‘nd è di diferentis misuris, ancje grandis, che a son i scraçulons, fats ancje come una cariole, par che i frutats a podedin cori sù e jù par il paîs. Di tantis bandis, difat, la craçule e ven ancjemò doprade inte celebrazions di Pasche.
Saltâ cu la cuarde
Une cuarde al è un dai zûcs plui sempliçs che a sedin, jessint che al covente pôc, par podê zuiâ, ma al è ancje un dai zûcs plui difondûts (podin dî in dut il mont) e che miôr a fasin ae salût dai fruts. Di fat, lu si pues fâ di bessoi, ma al è plui biel fâlu in companie: doi, a turni, a zirin la cuarde, intant che chei altri si “butin dentri” a saltâ intal moment che la cuarde e tocje par tiere.
Par lâ dentri e fûr ‘nd jere une vore di variants e a jerin simpri chei braurins che a inventavin di ancje. Al è clâr, che che al falave, e al faseve fermâ il zîr, al lede dret come un fuset a zirâ lui, la cuarde…
Curtissut
Zûc di mascjos e di coraç. Si veve di tirâ un curtissut tal mieç dai pîts di chel altri, fasintlu implantâ e tirantlu plui dongje che si podeve al pît, par fâ spostâ l’aversari e fâi pierdi l’ecuilibri. Ancje chi a jerin variants, come tirâ il curtis prime dentri e dopo fûr dai pîts, e ancje, che se o vês voie, contaitnusalis tai coments…


text:
A si fantasiave un grum sul vot intun teme dal professôr Nigris: a si cjacarave un grum propit parcè ch’al jere tant ma tant râr che cualchidun lu gafàs. La costruzion dal teme che il nestri professôr al pretindeve cence nissune deroghe, nus e veve claride ben e no mâl intune des primis lezions: par daûr des lints scuris dai ocjai lui nus cjalave di sigûr, intant che de sô muse dome une part a si moveve, ma o vês di crodimi scuasi un nuie di moviment, viodût che le linie de bocje e jere une vore fine, e duncje chê part e jere le bocje. Pont prin: intal titul e je za le olme par il davuelziment e siche duncje dividi il titul stes in parts di disvilupâ intal ordin ch’al è stât enunziât. Pont secont e ancje ultin: nissune deroghe al fûr teme. Cui che si intivave in tal foran dal fûr teme, duncje, al varès cucât il piês vôt pussibil, a mi pâr di visâmi forsit il doi o il trê e chest dubi a mi restave dentri cun angosse fintremai a la consegne dal compit coret.
Daniela, la mê amie di banc, a mi veve contât di un frutat in ta classe devant di nô, un ciert Perusovich, un dai pôcs fortunâts che al veve vût il mitic vôt. Jo o cjalavi chel frutat magri cul profîl acuilin e fantasiavi di intervistâlu su ce titul di teme che al veve cjapat il vôt, ma siche duncje jo no jeri par nuie un biel toc di frute no vevi il coragjo di fevelâi. Mi sarès plasût jessi figone par podê tacâ boton e domandâi chel che i tignivi a savê. A la fin al è jentrât in tal gno cjâf il convinciment che dome cuntun tip di teme o varès podût vê cualchi probabilitât di rivâ al vôt dal Nigris: nuie titui di politiche, no temis di storie o leterature, ma dome cuntun titul che al feveledi e al sedi dentri de mê realtât, dal mê vivi di ogni dì. Mi pâr di visâmi che al sedi sucedût in cuinte, no rivavi scuasi a crodi e tornavi a lei il titul che forsit mi faseve sperâ di rivâ a fâ il colpat:”Fevelait de realtât sociâl, economiche e religjose dal vuestri vivi”. In poçjis peraulis, fevelait dal vuestri paîs. Vês presint no mo le gjinastiche prin di parturî cul respîr controlât par meti dentri tant ossigjen e po dopo butâlu fûr un poc a la volte? Poben al è propit chest che o ai fât par frontâ la prove intrigose che il gno prof (in che moment alì al jere dome che mê) mi domandave. Piçul scheme mentâl: pont prin sociâl, pont secont economie, pont tierç religjon… juste ben, però la partence e je fûr da la regule. O ai puartât cun cualchi trat descritîf il gno prof dentri il vagon dal tren pai students, che o cjapavi ogni matine par rivâ a scuele a Udin, i ai fât cognossi un trop di coiars rapresentants da la borghesie sanzorzine, i ai fevelât dai siei discors. In buine sostance il trop, gasât dai bêçs dal “pai” al decideve le graduatorie di fonde sui diferents atribûts des fantatis dantji stranons e titui aes classis inferiôrs aes sôs, cu la complicitât des zovinis di istesse classe e i lôr riduçs di mierde (che mi vegni perdonade le peraulate, ma no pues fâ di mancul!) Par mê al zirave il sorenon di Scaramacai, che al sarès stât un personaç mieç paiaç interpretât de bande di Pinuccia Nava inte tivù dai fruts e che ti faseve pensâ a cualchidun un poc ridicul e un poc avilît. O jeri daûr contai al gno prof di chestj personaçs, iu fasevi deventâ protagoniscj di une realtât di ogni dì, di sigûr nuie onorevule par lôr stes e la lôr presunzion! A pas a pas Scaramacai, ridicule e lancurose, e piturave cu lis peraulis i diviers aspiets de societât sanzorzine, daûr il scheme mentâl che il gno prof nus veve conseât fin de primis lezions, puartant a la fin cun grant baticûr forsit il teme plui bramât di dut il cicli scolastic. Realizât il part, scanade, mi restave dentri l’ingôs par chel principi che al saveve scuasi plui di film che no di teme scolastic, ma zaromai o vevi olsât e azardât cun tal cjâf il torment ossessîf di: “Puedial jessi considerât fûr teme un davuelziment dal gjenar?” Scaramacai cumò e je deventade none Barbara, forsit ai voi dal nevodut ancje une none ninine, e sucêt che ogni tant a San Zorç e incuintredi diviers esemplârs di chel trop, ju viôt vignî fûr dai bars cun inte muse une espression di vielis, saludâ i cognossints scuasi cuntune rugnade, int smuarte par fûr e (se tant al mi dâ tant) ancje par dentri. None Barbara invezit e incuintre int che dome al viodisi tu ju sintis a dî: “Mandi, cemût staiso, contimi di te, dai fruts, de mame…” e dut cun bocje di ridi par la grande gjonde di cjatâsi sì, ma ancje cjatâsi jenfri biele int, cun biei sintiments di ligrie come chê dai fruts.
Ah, dismenteavi, se a cualchidun i à restade le curiositât di savê il vôt dal mê teme…po ben….us disarai che chê interviste a Perusovich no ‘nd ai vût bisugne di fâle!
di Barbara Battel


text:
I Nadâi di cuant che o jerin fruts cui al pues dismeteâju: o metevin un pâr di scarpis jenfri lis lastris e i scûrs sierats in cop, juste par che al podès passâ l’ucielut ch’al lassave li cualchi naranç, un librut e un len, che nus faseve capî che i meritavin dome pachis, par vie che o fasevin i salvadis. La veretât e jere che o jerin siôrs di miserie e tocjave contentâsi di nuie. Ducj i curtîi a vevin arbui, ma no si podeve jemplâju di lusutis, parcè che parsore a durmivin lis faraonis e i dindis.
Però, in cambi, par consolânus, cuant che la sere o lavin te stale, i grancj a nus contavin ce che a vevin passât in vuere, robis brutis che ti fasevin une pôre santissimade, cussì o poiavin il cjâf tal grim de none, che e spesseave a cuvierzi lis nestris pôris cul so grumâl che al odorave di polente, di lat, di amôr. Cun chel nus suiave lis lagrimis e cul pic nus sgnofrave ancje il nâs. Se i domandavin il parcè che chest al sclopave, nus rispuideve che no si veve di barufâ e i prins a no fâlu a vevin di jessi nô. Pre Toni Marcolin che al jere il nestri predi, la messe di miezegnot le faseve a cinc di matine, si viôt che Jesù Bambin a San Vidot al veve decidût di nassi a chê ore li. Dut câs lis stelis e il scûr e il frêt a jerin simpri chei di miezegnot. Dopo messe cuant che o rivavin a cjase cul Signôr tal stomi, nus davin di bevi il cafè bon cu la sgnape, cussì si scjaldave ancje lui. Al capità propi dal cincuantecuatri un frêt mostro, finide la messe, bevude la sgnape, dute la canaie e jere in place e la lune nus presentà un Var, lusint, sflandorôs e fer: dilunc de gnot si jere inglaçât! Nô, contents come paschis, i saltarin dentri par sgliciâ, o vevin tai pîts i scafarots gnûfs, o vevin tirât sù i cunins e po ju vevin vendûts, par podê comprâju, ma vûstu che il glaç nol ves tignince, vûstu che in chê volte o jerin plui fruts che claps, si cjatarin ducj in muel! Cuacjo cuacjos e strafonts o lerin a finîle te stale de cjase dulà che o jeri a stâ, nissun si scoponè a domandânus nuie: a varan pensât che o vessin frêt. Cuant che e sunà messe grande o lerin a cjapâ ancje chê, di tant bogns che o jerin. No sai se al ves jentrât plui Jesù Bambin o l’efiet de sngape, rivuart al fat che al capità dopo, fat al sta che nissun si immalâ, nancje un rafredôr, une stranudade… cuasi un miracul.
Ancjemò cumò, se mi ven in inment chest fat, mi incrudulìs di frêt!
di Marisa Gregoris
#1052


text:
Sîs comuns furlans a fasin rêt par il turisim. Ducj i sîs sindics si cjaparan par man creant une cjadene umane par fermâ i turiscj fûr de autostrade.
La Saf e à brevetât une aplicazion pai celulârs che ti vise se la coriere e rive in ritart. Se e ves di adotâle ancje Trenitalia, dutis lis liniis telefonichis a laressin in tilt.
A Gurize, la storiche vile de tor Hohenlohe e stuzighe i cinês siôrs. A pensavin di doprâle par vierzi un centri massaçs.
Al serf plui di un miliart par fâ sù la tierce corsie. Al è tacât il fundraising su internet. Ognun al pues deventâ sostignidôr cun 30 euros e in cambi al viodarà il sô cognon stampât sul asfalt.


text:
Un al saveve che al rivave il misdì dome cjalant te place, par viodi vignî fûr dal cjanton Brunot. Une creature grande, biele e fuarte, cun moviments elegants di predadôr, che al cjalave il mont disore mentri che al lave in osterie. I fruts si platavin daûr des cotulis des maris, lis nonis a fasevin dôs crôs, chê de glesie [...]
Categorie: Gjenar neri
Tal disgot dai dîs di Sierade i cjapave jenfri vie une sorte di maluserie compagnade dai ricuarts, che a puartavin la sô anime tal timp lât. Fra nancje un mês si tornave a memoreâ i puars muarts. Come ta un sium a tornavin tal cjâf lis contis de int che, cjalant de bande dal cimitieri, e viodeve balis di fûc, [...]
Al jere plui di un an che al veve chê sclope te schene. Al veve scomençât cence inacuarzisi. Lu fasevin ducj, lu disevin tai supermarcjâts, te radio, te television… Al à tacât tant che ducj, biel prest. I cjapave ogni dì plui timp: doi, trê, cinc, dîs e ancje vincj minûts. Cuntune gjonde segrete e scure, che nol faseve viodi [...]
E jere une volte Pieri si volte E cole la sclope Pieri si cope Al cole il curtìs Pieri al vuarìs Al poià la tace dal cafè tal seglâr, al tornà a meti il lat tal frigo e po si fasè infûr su la puarte de stanzie, tacade de cusine, là che so pari al durmive e al viveve di [...]
Barete fracade, voi bas e milante pinsîrs pal cjâf, fintremai lis ultimis peraulis de barufe cun la femine, a Pieri i pareve di sclopâ. Al sintive di volêi une vore di ben a chê che par lui e jere “la sô frute”, ma par lui la cjace no si tocje! Al volarès dî di dineâ la sô vite di frut, [...]
Al veve capît daurman che no sarès stade une baze par lui. Là che prin al jere dome lui — cui siei zûcs, i siei pipins, lis storiis che il pari i contave prin di durmî, lis cjançons che la mari i cjantave tal dopomisdì, lis sôs maraveis, i siei atacs di asme — e là che ducj a jerin [...]
Il sbalç fra dentri e fûr, mal visi ben, al jere impuartant. Viodude la ore no jere nancje di maraveâsi: la une di matine. Dentri dal salon si sudave ancje cu la cjamese, cun dute chê int ch’e saltave e ch’e sgurlave su la piste; difûr il flât s’impanive a ogni respîr. Come nuie che cussì sudât o varès podût [...]
Si intive simpri alc di pôc just, tal incjant che al à intor cualchidun. Par solit al salte fûr di bot, cence inacuarzisi: i vistîts, lis cjaladis, i ategjaments, bocjis di ridi, il sorepinsîr… si tache intor e no tu jal tiris vie plui. E alore ve li: la nape, i smursiei di miluç, i cjavei ros ferbints, spetenâts, e [...]
Il re, distirât inte sô chebe, al cîr di indurmidîsi, intant che lis moscjis i businin ator. Al à simpri vivût sierât li. Un re cence scagn, cence corone e cence sedri: dome un tabâr spiluchît ator dal cuel. Al tire sù i voi e al viôt une pavee poiade sul clostri de puarte. Il so istint al torne a [...]
Cui fasevie câs che la fotografie sul necrologji picjât inte bacheche dai muarts, juste in place, no jere plui. I necrologjis par solit a restavin picjâts ancje une setemane ma dal dì dopo dal funerâl la foto e sparive. Jo mi jeri inacuart di chest e o vevi pensât che forsit al sarà stât cualchi parint a distacâle e a [...]
Brut, grant e pandolo, sdenteât e cuntun voli di veri, a viodilu di gnot al jere di vê pôre di lui. Il Gjugjul, par tirâ indenant al faseve un pôc di dut e mâl; mecanic di bicicletis, bandâr, eletricist, sblancjadôr e i plaseve une vore bevi un tai; un a la volte e un daûr chel altri, se a ‘nd [...]


text:
ATUALITÂT - “Venis stropadis”
I claps colâts jù inte strade di Baûs a àn tornât inmò une volte a meti in lûs une des tantis problematichis cjargnelis: chê de viabilitât.
O vin viodût che une strade che e ven sierade – come in chest câs, par cirche un mês – e puarte une serie di consecuencis drastichis no di pôc cont; il trafic al ven zirât viers altris stradis secondariis che il plui des voltis no son adatis a sopuartâ il trafic pesant. Nol è di mancul pês il fat che, te strade che e ven sierade, si regjistre une pierdite economiche pes ativitâts che a stan in pîts cul passaç de int, cence contâ dutis chês altris consecuencis che a colin su pe schene de int che e vîf li e che e scuen fâ i conts cu lis dificoltâts di ogni dì dal vivi in mont. Al è di agns che si cjacare di chest probleme seri, ma se vuê al torne dispès in voghe al è parcè che nol è inmò stât risolt.
Al tocje simpri che al sucedi alc di grues par che ‘cualchidun’ al vierzi i voi e che al cjapi decisions seriis.
E je vere che tal câs de strade di Baûs o vin podût viodi che la emergjence e je stade risolte in pôc timp, in gracie ancje dal intervent preziôs de Protezion Civîl, des Istituzions che a son intervignudis in timps curts. Nol baste però intervignî tal moment de urgjence, magari cun lavôrs pustiçs, e po dopo sierâ il cantîr.
Al è just bati il fier cumò che al è cjalt, e al è ce che a àn fat i aministradôrs de zone: a àn domandât subit intervents bogns par sistemâ une volte par dutis la viabilitât.
La strade di Davâr e je dome che un spieli, ma al baste zirâ la Cjargne par vê un cuadri de situazion no propit ‘legre’ des stradis: tal cjanâl de But, dilunc la statâl 52 bis, a son stadis butadis jù dôs galariis ma a son inmò tocs strets e pericolôs indulà che il passaç intal stes moment di doi veicui al devente un riscli. Compagn tal passant che di Comelians al mene a Rigulât: in cirche 4 km, a son une cincuantine di curvis pericolosis; no è di miôr la strade Vile-For di Avoltri, une vore batude soredut dai mieçs pesants (al baste dome pensâ ai camions de “Goccia di Carnia” e de Cjartere di Davâr che ogni dì a àn di passâ).
Lis stradis a son tant che lis venis tal cuarp uman: a garantissin il passaç, il colegament, il contat pe int che e vîf e che e à decidût di restâ, fasint un grum di sacrificis, in mont.
I sorestants, chei che a àn il podê, a varessin di cjapâ a cûr une volte par dutis chest probleme, dant vite a une serie programazions di sistemazion de viabilitât de mont.
E je vere che di cualchi an, in gracie dal Zîr di Italie des bicicletis, cualchi bocon di strade e je stade sistemade e asfaltade, ma la int de Cjargne – par viodi sistemadis lis stradis – ae di sperâ tal passaç di an in an de caravane dal Zîr di Italie?
Marta Vezzi